Kerajaan luluskan RM20.17 juta untuk TBRS

KOTA BHARU: Kerajaan meluluskan pembiayaan RM20.17 juta dalam tempoh kurang sebulan kepada Tekun Nasional melalui Skim Pemulihan Perniagaan Tekun (TBRS) di bawah Pelan Jana Semula Ekonomi Negara (PENJANA) bagi membantu usahawan mikro yang terjejas akibat pandemik Covid-19.

Timbalan Menteri Pembangunan Usahawan dan Koperasi  Datuk Mas Ermieyati Samsudin berkata, sejak TBRS dilancarkan pada 13 Julai, pihaknya menerima 6,454 permohonan pembiayaan bernilai RM58.08 juta di seluruh negara.

“Untuk skim TBRS, kerajaan telah memperuntukkan dana RM100 juta dan daripada jumlah itu, sehingga 3 Ogos, sebanyak 2,774 permohonan usahawan diluluskan melibatkan nilai pembiayaan bernilai RM20.17 juta,” katanya.

Beliau berkata demikian kepada pemberita selepas menyampaikan cek pembiayaan Tekun bernilai RM100,000 kepada  pengusaha Keropok House, Meriam Mohd, 55, di Pasar Padang Badang, Jalan Pantai Cahaya Bulan di sini.

Mas Ermieyati berkata, menerusi skim TBRS, usahawan layak  memperoleh nilai pembiayaan sehingga RM10,000 pada kadar faedah hanya 3.5 peratus dalam tempoh setahun.

Menurutnya 623 permohonan dengan nilai pembiayaan berjumlah RM5.101 juta diterima di Kelantan.

“Menerusi skim ini, kerajaan benar-benar ingin membantu usahawan-usahawan yang terjejas akibat Covid-19 dengan segera. Malah, kelulusan permohonan juga dilonggarkan dan dipermudahkan dengan tempoh kelulusan hanya tujuh hari, selain hanya enam dokumen diperlukan berbanding sebelum ini, 17 dokumen,” katanya.

Mas Ermieyati berkata, sehingga kini kira-kira 58.55 peratus usahawan terjejas akibat pandemik Covid-19, dan daripada jumlah itu sebanyak 8.5 peratus sudah gulung tikar.

“Dengan adanya bantuan dan pelbagai insentif yang diumumkan oleh kerajaan kepada usahawan mikro, pihak kami mendapati masih ramai peniaga yang mampu bertahan sehingga kini.

“Apa yang kita khuatir adalah usahawan ‘informal’ yang tidak berdaftar dengan Suruhanjaya Syarikat Malaysia (SSM) dan sebagainya, sedangkan dengan adanya SSM atau berdaftar dengan Pihak Berkuasa Tempatan (PBT) ia sudah dapat melayakkan usahawan untuk dibantu menerusi skim TBRS ini,” katanya.

Beliau turut menggalakkan usahawan mikro agar menceburi perniagaan dalam talian untuk kekal relevan terutama dalam tempoh penularan wabak Covid-19. – Bernama

See author's posts


Masa depan Sarawak cerah – Abang Johari

KENANGAN… Datuk Patinggi Tan Sri Abang Johari Tun Openg merakam kenangan bersama pemenang pertandingan bertutong secara dalam talian di Kuching.

KUCHING: Masa depan Sarawak terus cerah dengan politik stabil dan kepimpinan jitu untuk membangun dan mentadbir negeri ini di bawah pimpinan Gabungan Parti Sarawak (GPS).

Premier Sarawak, Datuk Patinggi Tan Sri Abang Johari Tun Openg berkata, malah Sarawak mengalami kemajuan pesat berkat sokongan dan perpaduan kukuh rakyatnya yang terdiri daripada pelbagai kaum dan agama.

Dengan kestabilan politik dan perpaduan kukuh itu antara faktor menyumbang kepada kemenangan berganda GPS ketika memenangi 76 kerusi daripada 83 dipertandingkan dalam Pilihan Raya Negeri Ke-12 (PRN-12) lalu.

“Terima kasih rakyat Sarawak kerana menjaga perpaduan ini yang bukan sahaja kukuh di Satok malah di semua kawasan negeri ini,” katanya.

Beliau berkata demikian pada perasmian Mesyuarat Perwakilan Tri-Tahunan Parti Pesaka Bumiputera Bersatu (PBB) Cawangan N8 Satok Sesi 2022 hingga 2025 dan Ramah Tamah Aidilfitri di sini semalam.

Turut hadir, isteri Premier, Puan Sri Datuk Amar Juma’ani Tun Tuanku Bujang, Ahli Parlimen Petra Jaya, Datuk Seri Fadillah Yusof, Timbalan Menteri di Jabatan Premier (Undang-Undang, MA63 dan Hubungan Negeri-Persekutuan), Datuk Sharifah Hasidah Sayeed Aman Ghazali, Ahli Dewan Undangan Negeri (ADUN) Satok, Dato Ibrahim Baki serta exco Cawangan Satok.

Premier berkata, kerajaan yang dipilih rakyat harus menentukan hala tuju negeri dengan memberi keutamaan kepada tadbir urus yang baik.

Katanya, kepimpinan Sarawak sekarang yang mengguna pakai teknologi terkini membawa negeri ini mengecapi kemajuan dan kepesatan pembangunan.

Dalam hal ini, Abang Johari meminta ahli-ahli Parti PBB supaya menjaga parti dan semangat perjuangan sebagai persediaan menghadapi Pilihan Raya Umum (PRU) akan datang.

“Kita akan bertanding di 31 kerusi parlimen dan berusaha untuk menang kesemuanya agar GPS memiliki suara kuat di parlimen. In Sya Allah, GPS boleh menang,” katanya.

Dalam pada itu, Abang Johari berkata, kerjasama kukuh di antara Fadillah dan Ibrahim bergerak seiring untuk mengurus dan memajukan Satok.

Sementara itu, Ibrahim Baki menzahirkan terima kasih kepada perwakilan N8 Satok kerana menunjukkan semangat perpaduan yang jitu menerusi pemilihan pergerakan wanita.

Katanya, pemilihan pergerakan wanita itu berjalan lancar dengan menyaksikan Salina Salleh memenangi jawatan ketua wanita baharu menggantikan Dato Dayang Madinah Tun Openg.

Manakala, pergerakan pemuda dan badan induk semua menang tanpa bertanding.

Terdahulu, Ibrahim Baki menang tanpa bertanding sebagai Ketua Cawangan Parti PBB N8 Satok sementara Mohamad Akram Mohamed Karim, Ketua Pemuda baharu.

“Semangat kita di N8 Satok sangat kuat dan ini perlu dikekalkan,” katanya.

See author's posts


Denda RM1,000 terlalu tinggi

KUCHING: Kompaun sebanyak RM1,000 kerana tidak memakai pelitup muka adalah agak mahal kerana ramai yang tidak mampu membayarnya, terutama mereka yang kurang berkemampuan.

Seorang pengurus syarikat swasta, Peter Pau berkata langkah mewajibkan pemakaian pelitup muka adalah baik tetapi jumlah kompaun adalah tinggi.

“Bagi kesalahan seperti melanggar lampu isyarat, pesalah cuma dikenakan denda sebanyak RM300 dan kesalahan ini mungkin boleh menyebabkan kematian.

“Kita mempunyai Jawatankuasa Pengurusan Bencana Negeri (JPBN) untuk melihat kepada prosedur operasi standard (SOP) yang mungkin berbeza dengan Semenanjung Malaysia.

“Namun, sesetengah langkah yang diambil oleh pihak berkuasa di sana mungkin berbeza dengan JPBN dan ini mengelirukan orang ramai,” kata Pau.

Beliau berkata pesalah kali pertama harus diberi amaran dan bukannya dikompaun terus dan ramai di antara mereka ini adalah orang luar bandar dan orang muda yang mungkin tidak berkemampuan untuk membayarnya.

Pau berkata di sesetengah kedai makan dan minum, SOP adalah dua orang untuk satu meja tetapi bagi meja yang besar dan panjang, ia mungkin boleh memuatkan lebih dari dua orang.

“Ini semua adalah logik. Pihak berkuasa harus mempunyai logik apabila melaksanakan penguatkuasaan,” kata Pau sambil berharap JPBN dapat mengurangkan jumlah kompaun.

Datuk Bandar Bandaraya Miri, Adam Yii juga menyeru pihak polis supaya tidak terlalu tegas untuk tindakan memberi kompaun kepada orang awam yang tidak menulis nama penuh semasa makan di kedai makan dan minum.

Apabila dihubungi Utusan Sarawak, Timbalan Pesuruhjaya Polis, Dato’ Dev Kumar berkata pihak polis akan memberi amaran terlebih dahulu sebelum memberi kompaun.

Beliau menasihati orang ramai supaya memakai pelitup muka di tempat yang sesak.

See author's posts


Sindiket curi motosikal, kereta  tumpas

KUCHING:Polis Daerah Padawan berjaya menumpaskan sindiket mencuri motosikal dan kereta dengan menahan tiga suspek, kesemuanya lelaki sekitar 7.15 malam tadi.

Ketua Polis Daerah Padawan Supt Abang Zainal Abidin Abang berkata ketiga-tiga mereka ditahan di hadapan sebuah premis di Batu 10, Jalan Penrissen di sini.

Suspek berusia antara 32 hingga 36 tahun masing-masing mempunyai rekod lampau dalam penyalahgunaan dadah.

Abang Zainal berkata, turut dirampas kunci kereta jenis Chevrolet dengan nombor pendaftaran  QSP7799 berwarna hitam.

Tahanan berkuat kuasa mengikut  Seksyen 379A(1) / 511 Kanun Keseksaan.

Oleh Connie Chieng

See author's posts


PUISI

Dalam sesak hiruk pikuk kehidupan

Bandaraya yang kian pesat

Aku terdampar di sisi sempit

Mencari sebuah damai

Yang tidak kunjung tiba.

Saban hari menelusuri kehidupan kota

Umpama ranjau berduri yang menusuk luka

Pada dinding wajah lesu dan emosi rapuh

Tiada tersisa sekelumit bahagia

Dek sibuk mengejar harta.

Kota ini tiada ehsan

Pada manusia yang lemah dan dina

Yang terus menekan

Agar mereka

Terus terpinggir di persimpangan

Tersisih daripada sebuah kehidupan

Seorang Insan.

Damai yang dulu tiada lagi

Gelak tawa tabur budi

Antara Insani

Kini

Menjadi amalan yang asing dan menghairankan

Sealam jagat

Yang kini membuat

Tatkala jauh serasa dekat

Dan yang dekat umpama tiada.

Kota ini mengasuh insan

Menjadi hamba durhaka

Pada sang pencipta

Menjadi anak tak kenang budi

Membina keluarga yang berantakan

Melahir jiran yang melupakan

Membentuk masyarakat yang berlawanan.

Jika tiada kekuatan iman dan perpaduan.

Randy Kembaren Zulfri

SMK Sibu Jaya

Majas di celah jingga senja

Sering kali menggoda jiwa

Untuk memintal benang kata

Ditenun menjadi bait berirama

Bersulam matra rasa

Bunga tabur kenangan

Ode buat sang pujangga

Sendu rimanya kudendang

Mengiringi senja pulang

Dijemput malam

Fitrah alam…

Christine Tan Robert

Kuching, Sarawak

24 Jun 2022.

Setidaknya angin bayu yang lalu,

masih membelai jiwaku yang keresahan,

serta menemaniku dengan pawana kelu,

tanpa sepatah bicara rasa kaku.

Tidak seperti diri kamu,

kelihatan keluhan iktikad palsu,

yang seolah terpaksa bertahan,

di kerapuhan dahan ragaku,

yang gerhana akan kemesraan,

dan sepertinya sulit untuk dirimu menyatakan,

aku bukanlah jasad yang kau inginkan,

yang aku ini hanyalah insan kau simpatikan,

cuma sekadar koordinat tersasar haluan,

untuk kau lemparkan belas kasihan.

Setidaknya angin bayu yang bertiup selalu,

tidak mengherdikku seperti itu,

tidak juga memandang aku segeruh itu.

Setidaknya tatkala angin bayu itu jemu,

dan berhenti menghembus pawana sayu,

ia tidak mengguris diriku,

dan meninggalkan parut kelabu.

Adie Abd Gani

Jabatan Pertanian Sarawak

30 Mei 2022

See author's posts


Kes jangkitan di Perancis menurun

PARIS: Kementerian Kesihatan Perancis melaporkan 3,304 jangkitan koronavirus baharu, jauh di bawah paras tertinggi harian yang dilihat minggu lalu.

Kebanyakan mereka yang dijangkiti adalah golongan muda dan kebanyakannya tidak menunjukkan simptom.

Jumlah jangkitan baharu melebihi 1,995 pada Isnin – hari yang secara tradisinya menunjukkan penurunan, tetapi tetap jauh di bawah rekod pasca sekatan pergerakan sebanyak 4,897 dan di bawah 3,600 kes yang dilaporkan pada separuh kedua minggu lalu.

Jumlah kumulatif meningkat kepada 248,158, bersama dengan 30,544 kematian, termasuk 16 kes dalam 24 jam terakhir, sementara jumlah pesakit yang berada di hospital akibat Covid-19 susut sebanyak 90 orang ke paras rendah baharu berbanding 4,000 orang.

Jumlah pesakit yang di rawat di Unit Rawatan Rapi meningkat 11 kepada 410 dan kini kembali ke tahap yang terakhir dilihat pada akhir bulan Julai, tetapi tetap jauh di bawah paras tertinggi lebih dari 7,000 pada awal April.

Ahli epidemiologi mengatakan tekanan yang agak terhad di hospital disebabkan virus ini aktif dalam kalangan orang muda, yang biasanya menunjukkan sedikit atau tidak ada gejala penyakit pernafasan.

Tetapi peningkatan jangkitan dalam kalangan orang dewasa dalam peringkat permulaan, kata Kementerian Kesihatan dalam tinjauan terbarunya. – AFP

See author's posts


Banjir ragut 59 nyawa

TOKYO: Angka korban akibat bencana banjir di Jepun meningka kepada 58 orang pada Rabu, kebanyakannya dari wilayah Kumamoto yang paling teruk dilanda banjir.Menurut pihak berkuasa, beberapa bahagian di Nagano dan Gifu dilanda hujan lebat mengakibatkan paras air terus meningkat.Di seluruh negara, sekitar 3.6 juta orang disarankan berpindah, meskipun pemindahan tidak wajib dan pusat perlindungan tidak disediakan.Dalam pada itu, operasi mencari dan menyelamat diteruskan di Kumamoto, bagi mencari 14 mangsa yang masih hilang.

Puluhan ribu pasukan tentera, polis dan pekerja penyelamat dikerah dari seluruh negara bagi membantu operasi SAR.Bagaimanapun operasi penyelamat terganggu oleh hujan, banjir, tanah runtuh dan talian komunikasi yang terputus.-AFP

See author's posts


Kemenangan jadi motivasi pemain

KEMENANGAN pertama dalam kempen TM Piala Malaysia musim ini tetap bermakna buat pasukan Kuching City FC.

Ketua Jurulatih Kuching City FC, Irfan Bakti Abu Salim menjelaskan ia merupakan satu kepuasan biarpun kemenangan 1-0 ke atas Perak FC tempoh hari sudah tidak bermakna lagi buat pasukannya.

“Sebelum perlawanan saya beritahu pemain betapa kami perlu menang untuk dibawa pulang ke bumi Sarawak.

“Walaupun perlawanan ini sudah tidak mempunyai erti kerana kami sudah terkeluar dari saingan ke suku akhir tetapi pemain berusaha gigih untuk mencatat kemenangan. Kemenangan ini tetap penting kerana ia mengenai maruah pasukan,” katanya dalam sidang akhbar selepas perlawanan.

Irfan berkata, walaupun hanya kemenangan 1-0 tetapi ia yang pertama dalam trofi unggul itu.

“Kami layak bertanding dalam Piala Malaysia sekali lagi dan diletakkan bersama tiga pasukan Liga Super iaitu Terengganu FC, Selangor FC dan Perak FC.

“Ia merupakan satu pengalaman yang berguna buat pemain saya dalam kami membuat persiapan bagi musim hadapan,” ujarnya.

Lebih penting, katanya, kemenangan itu pasti menjadi motivasi buat anak buahnya bagi menghadapi Terengganu FC di Kuching, malam ini.

Oleh  ADI SAFARMAN

See author's posts


JBBS tubuhkan ‘Whatapps Center’

NURZILLA MOHAMAD

SIBU: Bagi memastikan penduduk yang terjejas ekoran Perintah Kawalan Pergerakan
(PKP) mendapat bantuan dengan lebih sistematik, Jawatankuasa Bencana Bahagian
Sibu (JBBS) akan menubuhkan satu sistem ‘Whatapps Center’.

Menurut Koordinator JBBS, Dr Annuar Rapa’ee berkata, sistem ini akan
digunakan untuk menagihkan bantuan kepada penduduk sekitar kawasan pusat bandar
Sibu sahaja.

“Bagi kawasan luar bandar yang merangkumi kawasan rumah panjang dan
kampung-kampung, bantuan akan dihantar terus tanpa perlu membuat permohonan
melalui Whatapps Center berkenaan.

“Hal ini disebabkan penduduk di kawasan luar bandar mempunyai jarak
yang jauh untuk mendapatkan bekalan makanan di kawasan bandar. Pemohon cuma
perlu mengemukakan nama penuh, alamat dan nombor telefon dan dihantar ke
Whatapps Center untuk kita sahkan.

“Kemudian, kita akan hantarkan bantuan ke rumah tanpa perlu kamu
keluar rumah atau beratur panjang. Just stay at home (Duduk sahaja dirumah),”
katanya pada sidang media di Pejabat Residen Bahagian Sibu, petang semalam.

Dr Annuar yang juga Menteri Muda Pendidikan dan Penyelidikan Sains dan
Teknologi memberitahu, nombor Whatapps Center akan didedahkan  kepada umum dalam masa terdekat  selepas semua bantuan makanan sudah tersedia
dan akan mula menagihkan bantuan ini paling cepat pada Ahad ini.

“Kerajaan Negeri telah memperuntuk sebanyak RM200,000 untuk setiap
Dewan Undangan Negeri (DUN) dan Sibu mempunyai lima kawasan DUN. Kira-kira
6,903 buah pintu rumah panjang termasuk empat buah kampung Melanau di lima
kawasan DUN di Sibu akan menerima bantuan ini.

“Jadi kita mempunyai peruntukan RM1 juta dan mampu untuk menyediakan
kira-kira 20,000 food basket untuk kelima-lima kawasan ini termasuk di kawasan
luar bandar,” ujarnya.

Dr Annuar juga menjelaskan  setiap
DUN mempunyai Pusat Bantuan dan jawatankuasa mereka tersendiri.

Bagi yang ingin memohon bantuan, katanya, mereka hanya perlu menghantar
maklumat yang diperlukan kepada Whatapps Center, dan maklumat ini akan ditapis
sebelum disalurkan kepada Pusat Bantuan di setiap DUN, seterusnya bantuan
tersebut akan dihantar terus ke rumah pemohon.

See author's posts


Hazard, Suarez jadi ‘talian hayat’

KETIKA La Liga sepanyol dihentikan, mereka tidak di jangka akan memainkan peranan dalam baki perebutan gelaran tetapi ketika musim ini disambung semula pada Jumaat, Eden Hazard dan Luis Suarez boleh menjadi penentu.

Hazard melihat jauh di hadapan Real Madrid ke Euro setelah menjalani pembedahan di kaki kanannya pada Mac sementara ada yang merasa Suarez telah bermain permainan terakhirnya untuk Barcelona setelah menjalani pembedahan lutut pada Januari.

Namun, kedua-duanya telah mendapat talian hayat, Suarez untuk mengekalkan kariernya di Barca dan Hazard untuk memulakannya dengan Madrid.

Setelah Real Madrid membayar 100 juta euro untuk menandatanganinya dari Chelsea tahun lalu, para peminat berlari di luar Santiago Bernabeu untuk mengelak barisan untuk menghadiri majlis memperkenalkan Hazard, dan sekitar 50,000 berjaya masuk ke dalam stadium.

Walau bagaimanapun, pertanyaan segera diajukan mengenai berat badannya semasa pramusim, dan dia telah mengalami kecederaan sepanjang musim.

Setiap kali dia kembali, Hazard memerlukan waktu untuk mencari prestasinya, pada awalnya tidak memiliki kepantasan dan melakukan pertukaran arah dengan baik, dapat meninggalkan pemain pertahanan terkapai-kapai.

Tetapi laporan dari Valdebebas amat positif, dengan Thibaut Courtois berkata dia telah dikejutkan dengan “rentak” pemain antarabangsa Belgium itu sebelum menambahkan nada berhati-hati. “Kami tidak boleh mengharapkan dia berada pada prestasi terbaik tanpa bermain,” katanya.

Jurulatih Barca, Quique Setien juga berhati-hati terhadap Suarez, yang juga tidak terkenal dengan kepantasan dan ketepatan setelah berehatn dengan agak lama.

“Dia lebih baik daripada apa yang kami jangkakan,” kata Setien pada hari Ahad. “Tetapi persoalannya adalah adakah dia sudah bersedia setelah sekian lama tidak bermain dan adakah dia sudah bersedia untuk memulakannya.”

Walaupun memenangi Clasico pada 2 Mac, Madrid mengalami kemerosotan prestasi sebelum ‘lockdown’, kemenangan 2-0 ke atas Barcelona merupakan satu-satunya kemenangan mereka dalam lima perlawanan.

Mereka hilang kekebalan di bahagian pertahanan yang telah menyaksikan mereka mengharungi rentak 21 perlawanan tanpa kekalahan sebelum dan selepas Krismas dan masih merasai pemergian Cristiano Ronaldo.

Hazard seharusnya membantu mengisi kekosongan tresebut tetapi 11 perlawanan dalam tempoh lima setengah minggu tidak memberi ruang untuk kekar dan, tidak seperti Suarez, ini masih lagi pasukan baru baginya. Lima belas penampilan dalam 10 bulan hampir tidak membangkitkan keakraban.

Sementara itu, Barca memerlukan pemain kerana mereka hanya mempunyai 19 pemain senior yang cergas, yang menyebabkan mereka tidak mampu untuk memanfaatkan dua pemain gantian tambahan.

Kelab ini menjual pemain sokongan pada Januari untuk mengumpulkan dana untuk penyerang yang tidak pernah tiba dan sebaliknya mereka terpaksa memanfaatkan peraturan kecemasan La Liga, untuk mendapatkan pemain lain, pada Februari dengan menandatangani Martin Braithwaite dari Leganes.

Tetapi Suarez membawa pengalaman dan kualiti, belum lagi yang terbaik daripada Lionel Messi.

Dengan prestasi terbaik, Messi dapat mengalahkan Real Madrid tetapi pemain dari Argentina itu mengalami masalah kecederaan beliau sendiri musim ini, yang terakhir adalah kecederaan paha yang menyebabkan dia terlepas tiga sesi latihan minggu lalu.

Barcelona mempunyai kelebihan dua mata dan jadual perlawanan yang sedikit menguntungkan, terutamanya keadaan cuaca panas di Sevilla dan Alaves di tambah dengan perlawanan berlangsung tanpa penyokong.

Mereka turut berhadapan Atletico Madrid di tempat sendiri tetapi mereka tidak kalah kepada mereka di Camp Nou dalam 14 tahun.

Namun, ketidakpercayaan terhadap lembaga Barca boleh muncul kembali pada bila-bila masa dan Madrid mempunyai rekod pertemuan yang lebih baik, bererti mereka hanya perlu berada di tahap yang terbaik untuk dinobatkan sebagai juara.

Mereka akan beraksi di Real Sociedad dan Athletic Bilbao, yang berada pada prestasi terbaik, tetapi yang lebih penting ialah bagaimana mereka membawa diri mereka ke tempat latihan baru mereka, Stadium Alfredo di Stefano, sementara kerja-kerja pengubahsuaian diteruskan di Bernabeu.

Madrid mempunyai Marco Asensio kembali cergas sementara Gareth Bale merupakan pemain yang paling cergas dalam latihan berbanding pemain lain. Kemampuan Zinedine Zidane untuk memenangi kejohanan kalah mati mungkin juga sesuai untuk pecutan penamat 39 hari.Zidane hampir dipecat pada bulan September tetapi hampir setahun kemudian, hanya satu perkara yang pasti. Tidak ada yang sama. – AFP

See author's posts


Rodiyah tidak kekok bersemuka orang ramai

CALON muka baharu Gabungan Parti Sarawak (GPS) bagi kerusi Parlimen Batang Sadong,  Rodiyah Sapiee tidak kekok dan mula membiasakan diri ketika kempen Pilihan raya Umum ke-15 (PRU-15) masuk hari keenam hari ini.

Malam tadi beliau duduk semeja dengan Pergerakan Pemuda Parti Pesaka Bumiputera Bersatu (PBB) serta golongan belia din Kampung Gedong.

“Kamek nang terharu dijemput untuk sama-sama barbeku (BBQ) dengan orang muda walaupun dalam keadaan hujan yang lebat,” kata Rodiyah.

Sebelum itu beliau meluangkan masa menyantuni Ranting PBB Kampung Lalang Hilir dan Lalang Tengah selain singgah di enam lagi ranting PBB di kawasan Dewan Undangan Negeri (DUN) N26 Gedong iaitu Kampung Tengah Hilir, Perintah Masjid, Lot Fasa 1&2, Datuk Patinggi Muai dan Spaoh.

“Rasa terharu dengan layanan mesra dan komitmen yang diberi oleh semua yang terlibat,” katanya.

Semalam, Rodiyah turut bertandang ke beberapa kampung dalam DUN Gedong termasuk Kampung Kanchong Baru, Kanchong Jaya, Segera Jaya, Tengah Hulu dan Tengah Lama.

“Nang seronok dapat berjumpa, bertanya khabar dengan bala sidak. Harap jalinan hubungan erat macam tok dapat dikekalkan sampai bila-bila,” katanya dalam hantar di facebooknya.

Rodiyah dicabar Setiausaha Kerja Parti Amanah Negara (AMANAH) Sarawak, Lahaji Lahiya yang merupakan seorang pesara guru. AMANAH mewakili gabungan Pakatan Harapan (PH).

See author's posts


MATRADE lantik Mahmud Abbas,Irmohizam Ibrahim sebagai Ahli Lembaga

KUALA LUMPUR: Perbadanan Pembangunan Perdagangan Luar Malaysia (MATRADE) telah melantik Datuk Mahmud Abbas dan Datuk Seri Dr. Irmohizam Ibrahim sebagai ahli lembaga baharunya, berkuat kuasa 1 September 2020.

MATRADE berkata Mahmud, yang memiliki Ijazah Sarjana Muda Sains dari Brighton University, pada masa ini merupakan pengerusi Halal Development Corporation (HDC) dan mempunyai lebih 30 tahun pengalaman korporat, terutamanya dalam industri harta tanah.

“Beliau ialah Ketua Eksekutif Knowledge Economic City (KEC) sebuah syarikat pembangunan harta tanah penyenaraian awam di Madinah, Arab Saudi, dan juga merupakan pengarah urusan Central Spectrum Sdn Bhd (CSSB) selama tujuh tahun, sebelum menyertai KEC,” katanya.

Sementara itu, Irmohizam adalah Pengarah Eksekutif World Trade Center Kuala Lumpur dan pada masa ini bertugas sebagai penasihat Kementerian Pertanian dan Industri Makanan dan Ahli Lembaga Universiti Teknologi MARA.

“Bagi pihak Lembaga MATRADE, kami sangat gembira dan mengalu-alukan pelantikan ini. Bersama-sama, mereka akan membawa pelbagai pengalaman dan pengetahuan kerana MATRADE akan terus meneroka kaedah baru untuk membantu pengeksport Malaysia dan meningkatkan eksport terutama pada masa yang mencabar ini,” kata pengerusi Tan Sri Dr. Halim Mohammad dalam satu kenyataan semalam.- Bernama

See author's posts


Lelaki ditahan tunjuk isyarat lucah

SIBU:Lelaki berusia 46 tahun ditahan selepas disyaki menghalang penjawat awam menjalankan tugas dan menunjukan isyarat lucah di tepi Jalan Bengkel, di sini pagi semalam.

Ketua Polis Daerah Sibu, ACP Stanley Jonathan Ringgit berkata, dalam kejadian berlaku sekitar jam 8.00 pagi, anggota polis trafik yang menjalankan penguatkuasaan telah mengeluarkan saman kepada sabjek atas kesalahan meletakkan kenderaan di kawasan larangan.

“Semasa saman hendak dikeluarkan, suspek telah bertindak mengundurkan kenderaan namun sempat dihalang oleh anggota polis trafik.

“Saspek keluar dari kereta, mengambil kertas saman dan mengoyakkannya serta membaling ke atas jalan raya,” jelasnya ketika dihubungi oleh pemberita petang semalam.

Menurutnya, dalam masa yang sama suspek juga telah menunjukkan isyarat lucah (jari tengah) dan mengeluarkan perkataan lucah kepada anggota polis trafik.

“Siasatan disiasat di bawah Seksyen 186 Kanun Keseksaan dan turut merangkumi kesalahan di bawah Seksyen 509 Kanun Keseksaan iaitu perbuatan atau kenyataan lucah untuk mengaibkan seseorang.

“Subjek yang juga pemandu lori telah ditahan untuk siasatan lanjut,” tegasnya.

See author's posts


Atetico kembali menyinar

PEMAIN muda Portugal, Joao Felix menjaringkan dua gol untuk membantu Atetico Madrid berada dalam kelompok melayakkan diri ke Liga Juara-Juara selepas membelasah Osasuna 5-0 dalam saingan La Liga awal pagi tadi.

Felix, 20, melakukan penampilan pertama sejak liga utama Sepanyol bersambung akibat penularan Covid-19 selepas dia terlepas pertemuan dengan Athletic Bilbao sebab penggantungan dan cedera bahagian buku lali.

“Saya berasa sangat bertenaga, kembali beraksi selepas kecederaan selepas tiga bulan tidak beraksi dan menjaringkan dua gol ia adalah petanda sangat baik buat saya,” kata Felix kepada Movistar.

Osasuna kekal di tangga ke-11 selepas kekalahan yang menyaksikan mereka terlepas peluang untuk layak ke Liga Europa dan sekarang ini 10 mata dari zon penyingkiran.

Felix membuka jaringan pada minit ke-27 apabila melakukan rembatan ke bucu gawang selepas Renan Lodi membuka ruang di sebelah kiri.

Selepas 10 minit perlawanan separuh masa kedua bersambung Felix menggandakan jaringan buat Atletico.

Sebaik Felix dikeluarkan pada minit ke-69, Atletico mengesahkan tiga mata dengan tiga lagi gol disumbangkan Marcos Llorente, Alvaro Morata dan Yannick Carrasco.

Sementara itu, penjaring terbanyak sepanjang zaman Napoli, Dries Mertens menandatangani kontrak baharu sehingga 2022 bersama kelab Serie A itu beberapa jam sebelum menentang Juventus dalam aksi final Piala Itali di Rome.

“Mereka yang menyayangi Naples tahu cinta ini adalah selamanya. Saya akan memberikan yang terbaik sehingga ke hari terakhir untuk mencipta sejarah kelab dan bandar ini,” kata pemain antarabangsa Jerman itu dalam akaun Twitternya, hari ini.

Kontrak baharu pemain berusia 33 tahun itu tamat 2022 tetapi turut mempunyai pilihan lanjutan ke musim ketiga.

“Sangat gembira dapat bersama untuk tempoh lama. Hidup Dries!” kata presiden, Aurelio De Laurentiis dalam Twitternya.

Mertens tiba di Naples dari PSV Eindhoven pada 2013, menjuarai Piala Itali dan Piala Super Itali pada musim berikutnya.

Dia menjaringkan 122 gol daripada 310 perlawanan dan menyumbang 73 bantuan jaringan dalam semua kejohanan untuk Napoli.

Bintang Belgium itu muncul penjaring terbanyak Napoli pada separuh akhir Piala Itali selepas menewaskan Inter Milan, Sabtu lalu.-AFP

See author's posts


PERTINGKATKAN R & D

KUCHING: Untuk menjadi sebuah negeri yang berinovasi, tenaga kerja Sarawak perlu meningkatkan keupayaan dan kemampuan dalam Penyelidikan dan Pembangunan (R&D).

Ketua Menteri, Datuk Patinggi Abang Johari Tun Openg berkata, inovasi mendorong kepada pertumbuhan ekonomi sesebuah negeri dan kerajaan perlu mencapai pemahaman yang lebih baik.

“Dengan memanfaatkan sumber semula jadi, inovasi amat perlu bagi mengembangkan keupayaan R&D dan aplikasi komersial iaitu aplikasi selaras dengan bioteknologi, aplikasi digital dan tenaga boleh diperbaharui.

“Pembangunan ekosistem inovasi seperti Bio-industrial Park, Digital Testbed and Living Labs, Bio-Hub Port and Venture Capital Funds akan menarik lebih banyak sektor swasta untuk melabur dalam R&D di Sarawak,” katanya, ketika berucap dalam Majlis Penyampaian Anugerah Sarawak Civil Service Innovation Convention Awards (SCSICA) 2020 dan Majlis Penutupan Rasmi Bulan Inovasi Perkhidmatan Awam Sarawak 2021 di Kompleks Dewan Undangan Negeri (DUN), semalam.

Tambahnya, dunia kita hari ini didorong oleh teknologi digital seperti Big Data Analisis, Kecerdasan Buatan, Blockchain dan percetakan 3D kini menjadi platform di banyak negara.

“Hampir tidak ada perniagaan yang tidak dapat berubah melalui kemajuan teknologi. Apabila teknologi berubah, orang dapat menghasilkan lebih banyak dengan sama jumlah atau sumber yang lebih sedikit, sehingga meningkatkan produktiviti. Sebagai produktiviti berkembang, begitu juga ekonomi. Di tengah-tengahnya R&D iaitu aktiviti membolehkan saintis dan penyelidik mengembangkan pengetahuan baru, teknik, dan teknologi,” ujarnya.

Jelasnya, model pembangunan ekonomi lama tidak dapat membawa Sarawak maju ke hadapan dalam pembangunan digital yang cuba dicapai oleh seluruh dunia.

“Kita tidak boleh tunggu orang lain untuk memberitahu apa yang harus dilakukan, kita harus menentukan nasib kita sendiri.

“Sudah tentu, kita mesti melakukan banyak perkara dalam proses pendigitan ekonomi kita,” tambahnya.

Katanya, kerajaan di banyak negara secara langsung menyokong saintifik dan teknikal penyelidikan; sebagai contoh, melalui agensi pemberian geran (seperti Nasional Science Foundation di Amerika Syarikat) atau melalui insentif cukai (seperti Kredit cukai R&D).

“Dasar inovasi yang cekap menangani keseluruhan iklim inovasi, sementara juga memberikan tumpuan untuk menyokong inisiatif dan sektor tertentu untuk berkembang maju,” ujarnya.

Sehubungan itu, jelasnya, imovasi dan transformasi adalah antara perkara yang perlu diberi perhatian khusus oleh kerajaan dalam usaha mencapai status berpendapatan tinggi negara maju menjelang 2030.

“Inovasi dalam perkhidmatan awam penting kerana ia mempromosikan daya saing negara. Penjawat awam adalah jentera penting dalam mencapai setiap aspirasi kerajaan.

“Oleh itu, adalah keutamaan bagi kita untuk terus meningkatkan usaha dalam memajukan budaya inovasi, memastikan sistem penyampaian perkhidmatan kerajaan yang lebih pantas, cekap dan berkesan,” tegasnya.

Oleh NUR AIN OTSMAN

See author's posts


Hentikan politik tidak matang – Alexander

KUCHING: “Saya ingin mengingatkan Datuk Seri Anwar agar menghentikan permainan politik tidak matang demi mencapai kepentingan dan cita-cita peribadi,” tegas Setiausaha Agung Gabungan Parti Sarawak (GPS) dan Parti Pesaka Bumiputera Bersatu (PBB), Datuk Alexander Nanta Linggi.

Alexander berkata, sebagai seorang ahli politik veteran dan berpengalaman, Presiden Parti Keadilan Rakyat (PKR) itu seharusnya menghentikan sebarang cubaan untuk mewujudkan ketidakstabilan di dalam negara yang hanya akan memberi kesan buruk kepada rakyat dan ekonomi.

“Kepentingan rakyat dan negara pada ketika kita sedang menghadapi cabaran penularan wabak Covid-19 yang telah meragut ribuan nyawa di seluruh dunia, perlu diberi keutamaan,” katanya dalam kenyataan, semalam.

Menteri Perdagangan Dalam Negeri dan Hal Ehwal Pengguna itu turut menafikan GPS mempunyai sebarang kaitan dengan PKR, dan GPS masih kekal memberikan sokongan tidak berbelah bahagi kepada kerajaan Perikatan Nasional (PN) di bawah kepimpinan Perdana Menteri Tan Sri Muhyiddin Yassin.

“Parti GPS yang dianggotai oleh PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif Sarawak (PDP) kekal berpegang teguh kepada prinsip perlunya sebuah kerajaan Persekutuan yang stabil demi kebaikan rakyat dan ekonomi negara.

“Tambahan pula ketika negara sedang berperang dengan penularan wabak Covid-19 dan fokus sepenuhnya ditumpukan dalam memulihkan ekonomi rakyat dan negara.

“GPS sekali lagi menegaskan bahawa parti ini menolak sekerasnya PKR yang bersekutu dengan pihak tidak bertanggungjawab dan angkuh melemparkan tuduhan bahawa Sarawak akan bankrap di bawah kepimpinan GPS,” tegasnya.

Tambahnya, Sarawak yang diterajui oleh Datuk Patinggi Abang Johari Abang Openg sebagai Ketua Menteri akan terus memberi sokongan penuh kepada Muhyiddin Yassin dan Abang Johari dapat membawa banyak kebaikan kepada kerajaan Persekutuan dan Negeri Sarawak.

Oleh Zarina Abdullah

See author's posts


Pelajar di Sri Aman diarah jalani saringan

SIMANGGANG: Jawatankuasa Pengurusan Bencana Bahagian Sri Aman (JPBBSA) semalam mengeluarkan arahan baharu kepada pelajar Institusi Pengajian Tinggi (IPT) Awam serta Swasta di daerah itu dan daerah Lubok Antu.

Arahan itu dikhususkan kepada mereka yang telah pulang ke rumah masing-masing sebelum 1 Mei lepas dan masih belum membuat saringan Covid-19 ketika itu.

Kenyataan media semalam memberitahu arahan tersebut dikeluarkan setelah merujuk arahan yang dikeluarkan oleh Jabatan Pengurusan Bencana Negeri Sarawak pada 27 Mei lepas.

“Pelajar tersebut dikehendaki menghubungi Pejabat Kesihatan Bahagian Sri Aman di talian 083-320230 jika mereka telah pulang ke rumah sebelum tarikh berkenaan dan belum membuat saringan Covid-19.

“Sila patuhi arahan lanjut daripada Pejabat Kesihatan berhubung perkara ini. Kerjasama daripada anda (pelajar) semua amatlah kehendaki demi sama-sama memutuskan rantaian Covid-19 di sini,” kata kenyataan tersebut.

See author's posts


Angka korban global terkini 962,001

WASHINGTON: Angka kematian global akibat Covid-19 meningkat lebih 5,000 kes dalam tempoh 24 jam.

Ini menjadikan jumlah kumulatif bilangan yang maut akibat Covid-19 kini mencecah 962,001 kes.

Statistik Johns Hopkins University menunjukkan, Amerika Syarikat kekal merekodkan jumlah kematian tertinggi dengan 203,828 kes.

Ini diikuti Brazil dengan 136,565 kes.

Manakala India dan Mexico masing-masing merekodkan 86,796 dan 73,258 angka korban.

Manakala, United Kingdom catat 41,759 kes.

Itali, Perancis, Peru dan Sepanyol pula berkongsi angka korban melebihi 30,000 kes.

Iran dan Columbia pula merekodkan angka lebih 23,000.

Lain-lain negara masih merekodkan angka korban di bawah 20,000 kes. – AFP

See author's posts


AKTA A1642, TERLERAIKAH PERSOALAN?

PANDANGAN sedemikian ini berupa pandangan penulis dan tiada kena-mengena dengan dasar akhbar Utusan Sarawak atau mana-mana pihak lain.

PERKENAN Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah terhadap Rang Undang- undang (RUU) Perlembagaan (Pindaan) 2022 (Akta A1642) pada 19 Januari lalu pastinya suatu petanda baik dalam konteks penyamarataan hak bagi negeri Sabah dan Sarawak se- perti yang diperuntukkan dalam Perjanjian Malaysia 1963 (MA63). Di samping itu, pewartaannya pada 25 Januari dan penguatkuasaannya menggambarkan komitmen Kerajaan Persekutuan menghormati peruntukan yang telah digariskan dalam MA63.

Pindaan terhadap Fasal (2) Perkara (1) dan (2), Perkara 160, menjelaskan kedudukan ne- geri-negeri dalam Persekutuan Malaysia. Manakala pindaan terhadap Fasal (6) dan (7) Perkara 161A Perlembagaan Persekutuan pula, menyentuh penetapan ras yang dikira sebagai asli bagi Sarawak, seperti yang diperuntukkan dalam undang-undang negeri.Menurut Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar, Penguatkuasaan Akta A1642 amat signifikan dan pastinya khabar gembira yang dinanti-nantikan oleh rakyat kedua-dua buah negeri, iaitu Sabah dan Sarawak. Andai dilihat dari sisi kedaulatan dan kesaksamaan perundangan, hal sedemikian sewajarnya telah lama diterjemahkan berlandaskan peruntukan asal seperti yang telah dipersetujui dan dimeterai.

Dalam jangka masa lebih setengah abad, hak Sabah dan Sarawak seakan-akan ‘dikurung’ dalam sel ‘tahanan istimewa’ lewat percaturan yang ‘pendakwaannya’ terselit unsur ultra vires. Walaupun bagi pihak tertentu kenyataan sedemikian bersifat ‘sensitif’, namun, hakikat berkenaan harus diterima tanpa terselit ‘dendam’ atau ‘salah sangka’. Bagi warga kedua-dua buah negeri yang selama ini tidak timbul kesangsian mengakui diri mereka sebagai warganegara Malaysia, kewajaran dalam pemastian segala hak seperti yang telah diperuntukkan dan dipersetujui dalam sistem perundangan harus dizahirkan. Kete- rpisahan dari segi aspek geografi tidak seharusnya dilihat sebagai alasan yang menghambat pelaksanaan apa-apa juga dasar yang telah ditetapkan.

Hakikatnya, dalam pelbagai situasi, kedua-dua buah negeri berperanan besar sebagai ‘kuasa penentu’ serta game changer, khususnya dalam perkara yang melibatkan ranah siasah negara. Demikian juga halnya dengan ‘sumbangan’ hasil sumber aslinya yang telah merubah wajah pembangunan dan status ibu negara, di samping penjanaan pendapatan negara. Hakikat sedemikian terbias daripada pandangan rakan induk sebuah Persekutuan serta ‘jajahan’ setanahnya. Keterbiasan yang menerbitkan persepsi yang kurang ‘menye- lesakan’ bagi warga kedua-dua buah negeri.

Perkenan Yang di-Pertuan Agong dan penguatkuasaan Akta A1642 amat besar signifikannya dalam konteks pengiktirafan ter- hadap kedudukan kedua-dua buah negeri, suatu bentuk autonomi yang telah sekian lama ‘dieramkan’ dalam balang kedap udara. Kini segalanya bergantung pada penzahiran secara ‘ikhlas’ apa-apa yang telah dipersetujui bagi memastikan bahawa hal sedemikian bukan sekadar ‘pancingan’ ketika pergolakan siasah negara, khususnya di peringkat Kerajaan Persekutuan, kian meruncing dengan pelarasan perhatian para pejuang dan ‘tentera’ politik tertumpu kepada Pilihan Raya Umum yang semakin hampir. Sudah pasti, sekali lagi peranan kedua-dua buah wilayah ini sebagai game changer serta balancing power dilihat amat penting bagi me- rubah kedudukan parti-parti politik utama di tanah seberang.

Apa-apapun, bagi rakyat kedua-dua buah negeri ini (ataupun wilayah, bergantung pada keputusan pemimpin negeri ma- sing-masing), keputusan ini memberi nafas baharu yang bakal merubah bukan sahaja iklim pembangunan siasah, ekonomi dan sosiobudayanya, malah, status peribuminya yang selama ini acap kali diistilahkan, berdasarkan pengalaman peribadi penulis bermastautin di Semanjung, sebagai ‘warga pulau’.Lindungi diri, lindungi bangsa, lindungi negara!

See author's posts


Seoul sunyi angkara kluster kelab malam

SEOUL: Jalan-jalan di Itaewon di Seoul sunyi sepi pada Sabtu malam berikutan langkah pihak berkuasa mengarahkan operasi kelab dan bar dihentikan berikutan jangkitan kluster koronavirus (Covid-19) yang dilaporkan baru-baru ini, lapor agensi berita Yonhap.

Langkah pencegahan itu diambil selepas puluhan jangkitan dilaporkan apabila seorang yang berusia 29 tahun disahkan positif Covid-19 selepas mengunjungi lima kelab dan bar di Itaewon pada hujung minggu lalu.

“Nampaknya bandar ini berubah menjadi sunyi sepi,” kata seorang pemilik restoran di Itaewon.

“Biasanya waktu ini merupakan masa yang paling sibuk. Sekarang, tidak ada seorang pelanggan yang kelihatan.”Kelab-kelab hiburan di daerah Gangnam juga ditutup.

Bar yang dikategorikan sebagai restoran umum di Gangnam, masih dibuka dan dipenuhi pengunjung, mencetuskan kebimbangan penularan yang lebih meluas.

Perintah pentadbiran itu yang kedua dikeluarkan Seoul sejak jangkitan kluster berlaku dalam kalangan pengunjung dan pekerja di sebuah bar di Gangnam bulan lalu.

Korea Selatan melaporkan 34 lagi kes baharu Covid-19 pada Ahad, lonjakan terbesar dalam tempoh sehari sejak 9 April, disebabkan jangkitan kluster terbaru itu.

Ia menjadikan keseluruhan kes Covid-19 di Korea Selatan setakat ini sebanyak 10,874.-Bernama

See author's posts


Perabot boleh ubah untuk ruang kecil

Cheryl Law

Ketika menghias bilik, penjimatan ruang yang rasional sangat dihargai. Tidak semua orang dapat membanggakan ruang hidup dengan saiz besar kerana harga yang tinggi di pasaran perumahan menengah,  terutamanya bangunan baru.

Justeru kebijaksanaan dan kreativiti perlu ada apabila memikirkan reka bentuk hiasan dalaman serta ketika memilih perabot.

Pereka bentuk berusaha untuk menjadikan semua elemen dalaman selesa dan membolehkan untuk pelbagai fungsi. Penyelesaian ini membantu bukan sahaja untuk menjimatkan ruang, tetapi juga untuk menjadikan individu merasa selesa dan eksklusif.

Sudah tentu, tidak ada cara untuk meningkatkan ruang hidup kecil anda dengan cara kardinal. Tetapi anda boleh mengubah susun atur dan menjadikan perumahan selesa dan pelbagai fungsi.

Perabot boleh ubah

Penggunaan rasional setiap sentimeter persegi adalah penting bagi keluarga dengan ahli ramai. Jika terlalu ramai tinggal di pangsapuri kecil, pengubahan perabot akan membantu.

Terdapat model berbeza untuk bilik iaitu untuk bilik tidur, dapur, lorong, taman kanak-kanak, ruang tamu tetapi malangnya masih tidak memiliki perabot seperti di bilik mandi atau tandas.

Perabot boleh ubah amat sesuai untuk ruang kecil. Bukan sahaja ia berguna untuk banyak urusan tetapi lebih penting ia menjimatkan ruang. Malam di dalam mana-mana varian, sama ada dilipat atau terbentang, perabot ini tetap kelihatan hebat.

Secara umum, pengubaanh perabot dalam satu objek menggabungkan dua jenis struktur. Selain itu, kebanyakannya disambungkan dengan tempat tidur. Anda boleh mencari perabot mudah ubah ini untuk katil almari pakaian, katil dan sofa.

Dalam versi semasa, ini adalah dua objek yang berbeza, disusun menjadi satu. Ada perabot yang dijadikan sofa pada siang hari dan diubah menjadi katil dan tilam pada malam hari, siap dengan almari sekali. Jadi, ini adalah perabot yang sama sekali berbeza.

Terdapat juga pengubah perabot, yang dikaitkan dengan “rupa” meja. Dan jadual itu sendiri boleh mempunyai tujuan yang berbeza iaitu untuk organisasi tempat kerja tambahan atau utama, untuk menambah kawasan meja makan dan untuk meningkatkan permukaan kerja di set dapur.

Terdapat juga triple transformer. Pada dasarnya ia adalah sofa, almari pakaian atau meja almari pakaian.

Kebaikan dan Keburukan

Kelebihan perabot mudah ubah adalah jelas. Ia menduduki ruang sempit dengan dua perbaot berbeza. Pada masa yang sama, anda boleh menggunakan hanya salah satu pilihan yang mungkin sama ada untuk mengurai atau melipat.

Bagaimanapun tidak semua orang boleh melakukan pengubahan ini, misalnya orang tua atau kanak-kanak.  Terdapat juga masalah lain seperti perabot pecah atau tersangkut di mana-mana sehingga tidak menghasilkan perabot yang diingini.

Namun bagi yang tidak pilihan, perabot seperti ini adalah pilihan terbaik.  Cuma anda perlu bijak memilih perabot mudah alih yang sesuai dengan kegunaan serta sesuai dengan ruang pada rumah.

See author's posts


SHA kembang sinergi dengan pelbagai pihak

KUCHING: Penubuhan Persatuan Hidrogen Sarawak (SHA) bukti Sarawak mengorak satu lagi langkah ke hadapan dalam meneroka aplikasi komersial, awam teknologi hidrogen dan sel bahan bakar.

Pengerusi Perbadanan Pembangunan Ekonomi Sarawak (SEDC) Tan Sri Datuk Amar Abdul Aziz Dato’ Hussain berkata, SHA akan mengembangkan sinergi dengan pelbagai pihak dari industri serta sektor akademik untuk bekerjasama dalam merealisasikan visi ini.

“Jawatankuasa pro-temp yang telah dilantik ini akan bekerjasama dan membuat proses yang diperlukan untuk pendaftaran dan formalisasi masyarakat,” jelasnya.

Beliau berkata demikian dalam sidang media berkenaan Mesyuarat Pertama SHA di Menara SEDC, di sini semalam.

Menurutnya lagi, melalui ekonomi hidrogen sebagai salah satu strategi utama, ia akan menjadi batu loncatan untuk bergerak maju bagi menjadikan Sarawak negeri maju menjelang 2030.

“Cabaran yang kita hadapi hari ini adalah untuk membina ekonomi hidrogen murni yang dapat dilaksanakan secara teknologi, menarik dari segi kewangan, dapat diterima secara sosial, dan bermanfaat dari segi alam sekitar.

“Oleh itu, keputusan penting perlu dibuat sekiranya Sarawak ingin mengatasi cabaran dan mengerakkan ekonomi hidrogen dengan jayanya,” katanya.

Abdul Aziz turut menegaskan bahawa sektor kerajaan, swasta, dan akademik perlu turut serta dalam kerjasama ini bagi memajukan agenda hidrogen untuk Sarawak.

“Hidrogen memainkan peranan penting untuk menghadapi cabaran peralihan dan dapat menawarkan penyelesaian yang bermanfaat dari segi ekonomi, persekitaran dan sosial.

“Sarawak kini di landasan yang tepat dalam memanfaatkan peluang ini dan menjadi pelopor dalam menyokong Agenda Hidrogen Hijau,” ujarnya lagi.

Terdahulu, Ketua Menteri Sarawak Datuk Patinggi Abang Johari Tun Openg telah mencetuskan Agenda Hidrogen Sarawak dengan mengaktifkan Ekonomi Hidrogen dalam usaha menyediakan suasana yang ideal melalui sumber tenaga hidroelektrik bersih yang melimpah di negeri ini.

Oleh Akmal Adib Yusup

See author's posts


Empat keluarga masih menunggu bekalan elektrik

SIBU : Ketika penduduk Kampung Bungan Besar yang lain sudah menikmati bekalan elektrik sejak tiga tahun lalu, empat keluarga di kampung berkenaan masih ternanti-nanti kemudahan asas itu, hingga kini.

Kira-kira 30 ahli keluarga terbabit yang mendiami empat rumah, terlepas daripada menerima bekalan elektrik disebabkan kediaman mereka terletak di seberang sungai.

Salah seorang ahli keluarga terbabit, Sabri Ya, 51, berkata mereka sudah merayu kepada beberapa pihak, namun sehingga kini tiada jaminan bekalan elektrik akan disambung ke kediaman mereka.

Sabri berkata, sejak penduduk kampung yang lain menerima bekalan elektrik pada 2017, mereka terus berharap agar kemudahan itu turut disambung ke kediaman mereka.

“Kami sekadar mendengar penduduk yang lain kini hanya membayar bil elektrik berpuluh ringgit sebulan, sedangkan kami masih berbelanja lebih RM300 untuk membeli bahan api bagi kegunaan generator.

“Penduduk yang lain menikmati bekalan elektrik 24 jam sedangkan kami hanya mampu menghidupkan penjana elektrik lima jam sehari mulai jam 6.00 petang hingga 11.00 malam sahaja,” katanya.

Justeru, beliau amat mengharapkan agar kerajaan negeri dan pihak yang membekalkan utiliti elektrik melihat masalah yang mereka hadapi seterusnya mempertimbangkan untuk membekalkan elektrik ke kediaman mereka.

“Kami membina rumah di seberang kampung ini yang betul-betul berada di seberang Sekolah Kebangsaan (SK) Kampung Bungan Besar pada 1977.

“Kami berharap, selepas lebih 40 tahun tinggal di sini, kami juga layak menerima kemudahan seperti penduduk yang lain terima,” katanya.

Kediaman empat keluarga terbabit terletak kira-kira satu kilometer dari talian elektrik utama di Kampung Bungan Kecil dan berada di seberang SK Kampung Bungan Besar.

Katanya lagi, mereka yang hanya bekerja kampung amat terkesan dengan perbelanjaan besar untuk mendapatkan bahan api bagi kegunaan penjana elektrik.

“Kami juga teringin untuk berjimat seperti penduduk lain yang membayar bil elektrik jauh lebih murah berbanding kami yang masih menggunakan penjana elektrik,” katanya.

Oleh Nurzilla Mohamad

See author's posts


SFC, OPSB ikrar jaga kelestarian hidupan liar

KUCHING: Perbadanan Perhutanan Sarawak (SFC) terus mengikat erat tali kerjasama dengan Orangutan Project Sdn. Bhd. (OPSB) menerusi sebuah Memorandum Persefahaman (MoU) yang ditandatangani kedua-dua belah pihak, semalam.

Ketua Pegawai Eksekutif SFC dan Pengawal Hidupan Liar, Zolkipli Mohamad Aton berkata, MoU ini menjadi ikrar daripada pihaknya dalam usaha untuk menjaga kelestarian hidupan liar di negeri ini.

“SFC akan terlibat secara aktif dengan OPSB dan pakar dalam rangkaian mereka bagi meningkatkan mutu pemuliharaan dan perlindungan hidupan liar di Sarawak,” katanya ketika berucap pada Majlis Menandatangani MoU di pejabat SFC, di sini, semalam.

Menurut beliau, dengan termeterainya MoU ini, SFC akan meneruskan kerjasama dengan OPSB dan rangkaian mereka berkenaan isu-isu latihan dan kesejahteraan haiwan.

Tambahnya, kerjasama jangka panjang antara kedua-dua pihak yang diperbaharui ini juga bertujuan untuk mempromosikan pemuliharaan, ekopelancongan dan program sukarelawan di Pusat Hidupan Liar Matang.

“Sejak ikatan kerjasama antara OPSB dengan SFC terjalin 15 tahun yang lalu, kami telah berjaya melaksanakan beberapa projek kolaborasi yang berkaitan pemuliharaan hidupan liar.

“Antaranya, kami telah melepaskan lebih daripada 100 ekor ‘slow lorises’ (Nycticebus borneanus) yang dirampas dari pedagang, pengumpul dan pemburu haram, dan ada daripadanya diserahkan oleh warga Sarawak yang prihatin setelah menyedari ia spesis yang dilindungi.

“Sebanyak 20 peratus daripada keseluruhan bilangan tersebut dipantau selama enam bulan menggunakan kolar radio.

“Selain itu, kita juga telah melepaskan lima ekor tenggiling (Nycticebus borneanus) dan sebanyak 80 peratus telah dipantau menggunakan kolar radio selama tujuh bulan,” katanya lagi.

Beliau menambah, seramai kira-kira 2,000 sukarelawan telah terlibat dalam program pembinaan dan penyelenggaraan kemudahan untuk orang utan sejak tahun 2005 yang lalu.

Jelasnya lagi, kerjasama ini menunjukkan bahawa Sarawak komited untuk meningkatkan program pemeliharaan hidupan liarnya kerana ia adalah penjaga kawasan perlindungan dan hidupan liar di negeri ini.

Terdahulu, majlis menandatangi MoU ini telah disempurnakan oleh Zolkipli selaku wakil SFC dengan Pengasas dan Ketua Pegawai Eksekutif OPSB, Leo Biddle, dan disaksikan oleh Timbalan Ketua Pegawai Eksekutif SFC, Abang Arabi Abang Aimran dan Oswald Braken Tisen.

Oleh AKMAL ADIB YUSUP

See author's posts


Perlu peduli,ambil tahu untuk cegah rasuah

PUTRAJAYA: Penjawat awam kini tidak lagi boleh bersikap “jangan jaga tepi kain orang” tetapi perlu ambil tahu dan peduli dengan perlakuan rakan di tempat kerja bagi mencegah perbuatan rasuah dalam perkhidmatan awam daripada menjadi barah.

Ketua Pengarah Perkhidmatan Awam Tan Sri Mohd Khairul Adib Abd Rahman berkata, setiap perlakuan rasuah yang dilakukan oleh segelintir kecil penjawat awam akan terpalit kepada kumpulan majoriti yang berintegriti dan melaksanakan tugas serta tanggungjawab dengan amanah.

“Jika dulu kita melihat ia hanya terpencil kerana ia membabitkan sebilangan kecil penjawat awam, tetapi kini kita tidak boleh duduk diam kerana apa jua tindakan kita akan akhirnya ia sampai di hadapan kita.

“Inilah kumpulan minoriti yang seharus diketepikan. Kita adalah kumpulan majoriti dan ramai lagi penjawat awam yang berpegang teguh kepada prinsip penjawat awam,” katanya ketika menyampaikan Amanat KPPA 2021: Mendepani Cabaran Melangkaui Ekspektasi, secara dalam talian semalam.

Menurut Mohd Khairul Adib, sepanjang tahun lepas, ada penjawat awam ditangkap dan dituduh kerana rasuah dan salah guna kuasa antaranya berkaitan isu kad pengenalan, kelonggaran kemasukan warga asing ke negara ini serta gangguan bekalan air.

“Kita tidak boleh lagi mengamalkan sikap ‘jangan jaga tepi kain orang’, malahan kita patut sama-sama menjaga dan memerhati perlakuan rakan-rakan di sekeliling kita. Jika kita tidak melakukan sesuatu, ia akan terus menjadi barah yang tidak boleh diubati lagi, dan akhirnya negara kita yang akan rosak binasa,” katanya.

Mohd Khairul Adib dalam amanatnya turut mengingatkan penjawat awam agar sentiasa meningkatkan integriti diri dan menjauhkan diri daripada gejala rasuah serta ketirisan amanah dan integriti; ambil tahu dan ambil peduli; serta memperkemaskan sistem dan prosedur kerja.

“Sekiranya kita sedar dan tahu tentang sebarang isu rasuah, atau sebarang bibit-bibit ke arah kerja yang tidak amanah, kita ada pilihan untuk mengambil tindakan yang bersesuaian.

“Kita boleh memberi nasihat sekiranya ia melibatkan orang yang kita kenal atau rakan sekerja kita. Jika kes yang kita lihat adalah serius atau melibatkan mereka yang kita tidak kenali, kita boleh membuat laporan sama ada kepada ketua jabatan atau kepada Suruhanjaya Pencegahan Rasuah Malaysia,” katanya.

Mohd Khairul Adib juga berkata, penjawat awam tidak seharusnya menunggu habuan dan hadiah bagi mendedahkan perbuatan salah laku rakan sekerja atau kakitangan lain yang diketahuinya atau takut untuk membuat laporan.

Sementara itu, Mohd Khairul Adib berkata setiap organisasi perlu memperkemaskan sistem dan prosedur kerja kerana proses yang panjang, tiada ketelusan dalam membuat keputusan, polisi yang tidak sesuai dan lapuk, merupakan antara masalah birokrasi yang dihadapi di tempat kerja.

“Kenapa saya sering menekankan isu kepantasan dan profesionalisme dalam membuat keputusan adalah kerana ia berkait rapat dengan isu integriti.

“Isu birokrasi adalah antara faktor yang akan menyebabkan berlakunya salah laku, seperti mahu kelulusan yang cepat bagi permit pendatang asing. Ada pegawai yang menerima rasuah atas balasan mempercepatkan proses sesuatu permohonan.

“Justeru, kita harus sama-sama memikirkan bagaimana untuk memudahkan proses dan prosedur kerja kita tanpa kompromi daripada segi keselamatan dan undang-undang. Kita tutup ruang daripada berlakunya salah guna kuasa pegawai-pegawai pelulus ini,” katanya.-Bernama

See author's posts


Tun Taib terima kunjungan hormat Jawatankuasa Kerja Majlis Sambutan Gawai Dayak 2022

KENANGAN… Datuk Amar Douglas Uggah Embas bersama rombongan Jawatankuasa Kerja Majlis SambutanGawai Dayak 2022 merakam gambar bersama Tun Pehin Sri Abdul Taib Mahmud semasa kunjungan hormat diDemak Jaya, semalam.

KUCHING: Yang di-Pertua Negeri Sarawak, Tun Pehin Sri Abdul Taib Mahmud menerima kunjungan hormat daripada Jawatankuasa Kerja Majlis Sambutan Gawai Dayak 2022 di Demak Jaya, semalam.

Kunjungan hormat tersebut diketuai oleh Timbalan Premier, Datuk Amar Douglas Uggah Embas merangkap Menteri Bertanggungjawab bagi sambutan Gawai tersebut.

Kunjungan hormat tersebut diadakan bertujuan untuk menjemput serta memohon perkenan kehadiran Tun Taib dan Toh Puan Datuk Patinggi Raghad Kurdi Taib ke majlis tersebut.

Majlis Sambutan Gawai Dayak 2022 dijadualkan akan diadakan di Pusat Konvensyen Borneo Kuching (BCCK) pada 25 Jun yang akan datang.

Turut hadir semasa kunjungan hormat itu ialah Menteri di Jabatan Premier, Datuk John Sikie Tayai, Timbalan Menteri Pendidikan, Inovasi dan Pembangunan Bakat I Datuk Francis Harden Hollis, Timbalan Menteri Pengangkutan I Datuk Dr. Jerip Susil, Timbalan Menteri Utiliti dan Telekomunikasi I Datuk Liwan Lagang serta Ahli-ahli Dewan Undangan Negeri (ADUN) yang lain.

See author's posts


JBPM bantu tangkap ular tedung

SARIKEI: Seekor reptilia, ular tedung hitam ditemui di belakang salah sebuah rumah di Lorong 3, Jalan Pegaga mencemaskan penghuni rumah tersebut.

Cemas dengan kehadiran ular tedung hitam tanpa diundang, penghuni rumah menghubungi Jabatan Bomba dan Penyelamat Malaysia (JBPM) Sarikei untuk khidmat khas menangkap ular.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, pihaknya menerima panggilan kecemasan daripada penghuni rumah tersebut pada jam 6.34 pagi.

“Seramai tiga anggota bomba diketuai oleh PBK II Mijan Pamin bergegas ke lokasi untuk menangkap ular tedung hitam.

“Setibanya dilokasi, ular tedung hitam tersebut masih berada ditempatnya ditemui oleh penghuni rumah,” katanya ketika dihubungi pemberita, pagi semalam.

Tambahnya, operasi menangkap ular tedung hitam tersebut mengambil masa lima minit.

“Ular tedung hitam ditangkap menggunakan alat penjerut ular.

“Selepas ditangkap, ia dilepaskan semula ke habitat asal yang jauh dari penempatan awam,” ujarnya.

See author's posts


Sungai Undai dihuni 330 buaya

PUSA: Dianggarkan terdapat sejumlah 330 ekor buaya yang menghuni di sepanjang Sungai Undai dekat Kampung Tambak.

Mengikut satu kaji selidik yang dijalankan oleh Jabatan Hutan Sarawak pada tahun 2017, menunjukkan bahawa sungai tersebut mempunyai kepadatan 300 ekor buaya bersaiz kecil dan 30 ekor buaya bersaiz besar hingga ke muara Sungai Rimbas.

Kaji selidik tersebut dilakukan berikutan kematian seorang penduduk, Besimillah Rajali, 46, akibat serangan buaya pada tiga tahun lalu serta satu operasi penakaian dan pemindahan buaya dilaksanakan oleh Sarawak Forestry Corporation (SFC) di Sungai Undai.

Dalam operasi yang dilakukan selama lapan hari itu oleh SFC, seekor buaya betina berukuran 2.27 meter telah berjaya ditakai selepas tujuh cangkuk serta umpan yang dipasang dalam lingkungan tiga kilometer di sepanjang Sungai Undai.

Buaya betina tersebut berjaya ditangkap kira-kira 100 meter dari lokasi serangan.

Namun, baru-baru ini kejadian serangan buaya sekali lagi berlaku apabila seorang lagi penduduk menjadi pemangsa kepada buaya ganas di Sungai Undai.

Kehilangan Sarkawi Talip, 61, yang diserang sang bedal pada petang 2 Julai lalu masih lagi misteri berikutan operasi mencari dan menyelamat (SAR) yang telah dilancarkan sejak lapan hari lalu terus menemui kegagalan.

Sehubungan itu, rata-rata penduduk di kawasan itu mengakui bahawa memang terdapat banyak buaya ganas telah menghuni sungai berkenaan.

Semalam, penduduk yang membanjiri di kawasan Jambatan Sungai Undai gempar sebaik sahaja melihat kelibat seekor buaya besar sepanjang kira-kira 14 kaki berada di sungai itu.

Difahamkan, Pasukan Tindakan Khas Hidupan Liar (SWAT) SFC akan melancarkan operasi penakaian dan pemindahan buaya di Sungai Undai dalam masa terdekat.

Oleh Adi Safarman

See author's posts


AS batal penempatan dua kapal perang di Laut Hitam

ANKARA: Amerika Syarikat (AS) membatalkan penempatan dua kapal perang ke Laut Hitam yang dirancang minggu ini, kata pegawai dan media Turki pada Rabu lalu, di tengah ketegangan tinggi antara Rusia dan Ukraine.

Sumber diplomatik Turki mengatakan laluan kapal pertama melalui Bosphorus yang dijadualkan pada Rabu lalu juga dibatalkan.

Agensi berita negeri Anadolu mengatakan kedua-dua penempatan, yang dijadualkan pada Rabu dan Khamis dibatalkan dengan Ankara belum diberitahu tentang kemungkinan penjadualan semula.

Minggu lalu, Turki mengumumkan bahawa telah diberitahu melalui saluran diplomatik bahawa dua kapal perang AS akan melintasi Laut Hitam dan akan tetap berada di wilayah tersebut hingga 4 Mei depan.

Bagaimanapun, tiada pengesahan dari Washington mengenai pengunduran yang dirancang atau pembatalannya.

Washington diminta memberi notis sekurang-kurangnya 15 hari kepada Ankara sebelum menghantar kapal perang melalui selat Bosphorus dan Dardanelles berdasarkan syarat Konvensyen Montreux 1936.

Syarat perjanjian itu membolehkan kapal perang asing tinggal di Laut Hitam selama 21 hari.

Kapal Tentera Laut AS beroperasi secara rutin di wilayah itu untuk menyokong Ukraine yang telah memerangi pasukan yang disokong Rusia di timur sejak revolusi 2014 menggulingkan pemimpin pro-Moscow di Kiev.

Rusia menguasai Semenanjung Crimea di Ukraine pada waktu yang sama mengadakan konfrontasi dengan Barat yang berlanjutan hingga ke hari ini.

Pengumuman kapal perang AS pada minggu lalu muncul ketika ketegangan antara Moscow dan Kiev meningkat kerana sengketa tentera Rusia di sempadan Ukraine.

Pengerahan pasukan ini berlatarbelakangkan insiden baru antara pasukan Kiev dan pemisah pro-Rusia di timur Ukraine.

Berita mengenai pembatalan penempatan kapal perang AS datang sehari selepas Presiden AS, Joe Biden bercakap melalui telefon dengan rakan sejawatnya dari Rusia, Vladimir Putin pada Rabu lalu.

Semasa perbualan itu, Biden mengusulkan pertemuan puncak dengan Putin di negara yang berkecuali dan meminta Rusia untuk ‘menghilangkan ketegangan’, menurut Rumah Putih. -AFP

See author's posts


Geng pecah rumah tumpas

KABONG: Polis berjaya menumpaskan sekumpulan individu terlibat dalam kes pecah rumah yang aktif di daerah ini susulan dengan penahanan tiga suspek dalam satu serbuan yang dilakukan dekat sini semalam.

Kejayaan tangkapan itu membawa kepada penyelesaian beberapa siri kes pecah rumah sekitar Daerah Kabong, baru-baru ini.

Ketua Polis Daerah Saratok, Deputi Superintenden (DSP) Mordani Tanin berkata, kejayaan itu adalah hasil satu serbuan dilakukan Jabatan Siasatan Jenayah (JSJ) Ibu Pejabat Polis Daerah (IPD) Saratok.

“Bertindak di atas maklumat, pada 18 Jun sekitar 11.45 pagi hingga 5.30 petang, sepasukan polis JSJ IPD Saratok menahan dan menangkap  tiga suspek yang aktif terlibat dalam kes pecah rumah bertempat di sekitar kawasan Kampung di Kabong.

“Hasil soal siasat awal mendapati ketiga-tiga suspek mendedahkan semua barang yang ditemui dicuri membabitkan satu laporan baru-baru ini.,” ujarnya dalam satu kenyataan kepada media dekat sini semalam.

Mordani berkata, polis turut menemui semua barang curi seperti generator Motoyama, dapur memasak, silinder gas dan enam kipas pelbagai jenama.

“Semua barang-barang kes yang terlibat kemudiannya telah dirampas. Tangkapan dan rampasan dibawa ke Balai Polis Kabong untuk tindakan lanjut.

“Suspek yang masing-masing berusia 35, 36 dan 39 tahun itu ditahan di bawah Seksyen 117 KPJ dan akan direman hari ini (semalam),” tegas beliau.

Mordani berkata, salah seorang daripada suspek iaitu yang berusia 39 tahun mempunyai rekod jenayah lampau bersabit kesalahan di bawah Seksyen 15(1) ADB 1956.

“Semua suspek ditahan bagi membantu siasatan mengikut Seksyen 457 Kanun Keseksaan kerana melakukan pecah rumah,” katanya.

Oleh Adi Safarman

See author's posts


Cherpan: Hari Bansa

TUSUN KEDUA

IYA ke bendar, ketebal agi bala di menua pesisir enda nemu kuing utai nya, nya alai sida irau ati ngasaika sida agi jauh dudi ba pemansang lalu apin bisi pemandai dikena enggau orang ngaduka menua.

Tuai Raban Bansa Iban, Temenggong Jugah anak Barieng balat irauka penumbuh Serakup Malaysia nya tau disemaka ngagai tebu semina manis di pun tang tabar di ujung.

Iya ke bendar, mayuh pekara ti dikenangika Sarawak enggau Sabah lebuh numbuhka Malaysia.

Ari atas semua, dua buah menua nya takutka menua Britain tak ngelekaka sida awakka nyadi koloni menua Malaya. Sabah enggau Sarawak takutka

bansa asal di menua nya enda dilindung lalu tau ngujungka penusah besai. Ari nya, siti komiti ti dikumbai Inter-Governmental Consultative Committee ti berundingka semua utai ti patut dijaga. Asil ari runding nya digaga Malaysia Agreement ti disain di London lebuh 9 Julai 1963.

Nambahka nya Undang-undang menua Malaysia, Constitution of Malaysia lalu ditusun sereta nyadi lalau enggau tenggau rayat awakka idup beserakup.

Maya di sekula Aki Atup ingatka utai ti nyelai ditemu sida. Lebuh hari enam ba ujung minggu bala nembiak dikemendarka ke pasar tauka mindah kini ku ati diri enda jauh ari kandang sekula.

Iya enggau tawing iya rindu nyidi jalai rail orang ngambi kayu batang ari ili sekula. Bisi dua tiga kali sida besatup enggau raban orang ari pasar di seberai mai larung lalu nengah rail nya.

Lebuh ditanya ari diri sekelas ke bansa China, sida nadai nemu sida di pasar din bisi mati. Ba bulan Disember taun 1962, Sarawak begau laban munyi ke didinga ari radio, bisi orang angkat meruntak di Brunei. Berita madahka Brunei Rebellion nya di uluka A.M.Azahari ti ngenggaika penumbuh Malaysia. Sida pemeruntak ulih ngalahka Limbang enggau Seria.

Pengachau nya ngerembaika Lawas,Limbang enggau Sebuti di Bagi Miri. Taja pia, sida nya ulih dialahka soldadu perintah menua Sarawak begulai enggau soldadu menua Commonwealth baka Britain, Australia, New Zealand enggau Nepal.

Aki Atup ingat, sida benasit diasuh sekula mendingka radio awakka nemu berita tiap-tiap lemai. NUMBUH MALAYSIA Lebuh aki Atup ba Form 5 ba taun 1963, riput Cobbold Commission madahka orang Sarawak enggau Sabah besedia deka nerima penemu ti deka numbuhka Malaysia.

Ari nya jadi mih perambu ti deka berakupka Persekutuan Tanah Melayu begulai enggau Singapura, Sarawak enggau Sabah numbuhka Malaysia. Perambu nya deka ngeletak 31 August 1963 nyadi Hari Malaysia besenutuk enggau Hari Persekutuan Tanah Melayu Merdeka tang laban bisi penanggul, nya alai iya ditangguh ngagai 16 September 1963.

Tujuh minggu dulu ari nya, lebuh 22 Julai 1963, Gabenor Orang Putih ke penudi, Alexander Waddell nyerahka Sarawak merintah diri ti alai Tuan Gabenor Sarawak keterubah, Tun Abang Haji Openg enggau Kepala Menteri Sarawak keterubah, Tan Sri Dato Stephen Kalong Ningkan belabuh ngiring Sarawak.

See author's posts


Lapan dicaj dari HUS

KUCHING: Lapan kes baharu yang telah pulih dan dibenarkan discaj dari Hospital Umum Sarawak (HUS) semalam.

Menurut Kenyataan Jawatankuasa Pengurusan Bencana Negeri Sarawak (JPBNS), daripada jumlah tersebut, tujuh orang adalah dari Daerah Kuching dan seorang dari Daerah Lundu.

“Ini menjadikan jumlah keseluruhan kes postif Covid-19 yang telah pulih dan dibenarkan discaj setakat hari ini (semalam) adalah seramai 652 orang atau 95.74 peratus,” dicatatkan dalam kenyataan semalam.

Manakala, kenyataan mendedahkan seramai 10 orang masih menerima rawatan dalam wad isolasi hospital, dan jumlah kematian kekal 19 orang atau 2.79 peratus.

Selain itu, sebanyak enam Pesakit Bawah Siasatan (PUI) baharu dilaporkan dan satu kes yang menunggu ujian makmal semalam.

Sementara, Sarawak masih lagi mempunyai 10 kluster yang masih aktif adalah kekal 10 kluster melibatkan seramai 70 kes.

Kluster itu adalah Kluster Syarikat Kejuruteraaan, kekal lapan kes, Kluster Mambong (7), Kluster Pusat Perubatan (3), Kluster Jupiter (3), Kluster Pasar Stutong (7), Kluster Jeti Kuching (2), Kluster Sentosa (31), Kluster PUI Melbourne (3), Kluster Syarikat Pembinaan Kuching (2) dan Kluster Pasar Satok (4).

See author's posts


Sagu hati pembakar semangat sukarelawan OKU

PETALING JAYA: Pemberian sagu hati sebanyak RM100 sehari kepada sukarelawan yang menyantuni Orang Kurang Upaya (OKU) tentunya menaikkan semangat untuk terus memberi perkhidmatan terbaik kepada golongan istimewa itu, kata Presiden OKU Sentral Senator Datuk Ras Adiba Radzi.

Beliau berkata, ketika ini terdapat kira-kira 100 sukarelawan di bawah OKU Sentral yang memberikan khidmat secara percuma dalam memastikan proses vaksinasi di pusat pemberian vaksin (PPV) khusus untuk OKU berjalan lancar.

“Tentunya saya amat bersyukur kerana OKU Sentral banyak membantu sahabat-sahabat (OKU) di luar sana, terutama di PPV dan selama ini kami buat kerja secara sukarela.

“Jadi dengan sedikit sokongan yang diberikan, tentunya memudahkan pergerakan kami, cara kerja kami… ini dapat mencetus semangat kami untuk membantu OKU di luar sana,” katanya kepada Bernama selepas mengiringi Perdana Menteri Tan Sri Muhyiddin Yassin meninjau operasi PPV pandu lalu OKU Sentral di Menara Sime Darby Plantation, di sini semalam.

Turut hadir Menteri Pembangunan Wanita, Keluarga dan Masyarakat Datuk Seri Rina Harun.

Terdahulu, Perdana Menteri dalam sidang medianya mengumumkan sukarelawan OKU juga akan menikmati peningkatan bayaran sagu hati sebanyak RM100 sehari sebagaimana dinikmati oleh sukarelawan kesihatan yang lain.

Mengulas lanjut, Ras Adiba yang juga Pengerusi Pertubuhan Berita Nasional Malaysia (Bernama) berkata, pihaknya tidak dapat mendaftarkan sukarelawan OKU Sentral di bawah Malaysia Vaccine Support Volunteers (MyVac) disebabkan tempoh pendaftaran telah tamat.

Bagaimanapun, katanya atas rasa tanggungjawab dan keprihatinan, sukarelawan terbabit terus memberikan khidmat kepada OKU kerana menyedari golongan itu perlu dibantu agar mereka juga menerima suntikan vaksin Covid-19.

“Walaupun sudah tutup kami tetap jalankan tugas demi membantu sahabat OKU kerana ramai yang perlukan sokongan terutama yang ada masalah fizikal selain jurubahasa.

“Sekarang kami buka (untuk menjadi sukarelawan), terutama yang ada pengalaman kerja kerana ia dapat membantu, mereka boleh salurkan pengalaman ketika berinteraksi dengan OKU,” katanya yang yakin jumlah sukarelawan OKU Sentral akan terus bertambah.   – Bernama

See author's posts


UNIFOR bukti keprihatinan Kerajaan Sarawak

SRI AMAN: Penubuhan Unit Hal Ehwal Agama-Agama Lain (UNIFOR) adalah merupakan bukti keprihatinan Kerajaan Sarawak terhadap kebajikan penganut agama bukan Islam di negeri ini.

Ahli Dewan Undangan Negeri (ADUN) Bukit Begunan, Datuk Mong Dagang berkata, menerusi UNIFOR, kebajikan golongan tersebut akan dapat dipelihara dan seterusnya menyumbang kepada keharmonian negeri ini.

“Mantan Ketua Menteri, Allahyarhan Pehin Sri Tan Sri Adenan Satem tahu bahawa kebajikan agama penduduk semua kaum dalam negeri ini perlu dipelihara dan seterusnya bertindak menubuhkan UNIFOR pada 2017.

“UNIFOR masih lagi menjalankan fungsinya sehingga kini dengan kebajikan penganut termasuk hal ehwal rumah-rumah ibadat mereka akan terus diambil berat oleh kerajaan pimpinan Gabungan Parti Sarawak (GPS) dari masa ke semasa,” kata beliau.

Mong berkata demikian ketika berucap merasmikan Program Randau GPS Bersama Komuniti yang berlangsung di Rumah Merawie, Gua Ming di sini pada Isnin lepas.

Selain itu, beliau pada program itu juga menyeru penduduk agar bertindak membantu kerajaan GPS mempertahankan keharmonian negeri ini dengan menolak kehadiran fahaman pelampau agama dan politik di kawasan masing-masing.

“Berhubung perkara ini, penduduk haruslah berhati-hati ketika menghadam apa jua jenis maklumat mengaitkan agama atau politik yang diperoleh menerusi media sosial di komputer atau telefon pintar masing-masing.

“Jangan biarkan maklumat itu boleh mengelirukan pemikiran diri anda. Carilah sumber sahih untuk sesuatu isu itu terlebih dahulu demi kelangsungan kesejahteraan hidup penduduk dan kestabilan politik negeri ini pada masa akan datang,” kata Mong.

Terdahulu, beliau pada program itu telah pun menyerahkan cek bantuan UNIFOR bagi Fasa I 2020 yang mencatat nilai keseluruhan sebanyak RM950,000 kepada enam gereja kecil dan dua gereja besar dalam Dewan Undangan Negeri Bukit Begunan.

Penerima berkenaan adalah All Saint Chapel di Gua, Saint Peter Chapel di Kubau, Pantu, Chapel Saint Maria di Panggil, Saint John Chapel di Melugu Skim, Saint Andrew Chapel di Sungai Ai, Gereja Saint Paul di Banting, Lingga, Gereja Saint Martin di Lachau, Pantu dan Chapel Saint James di Sungai Besai Asal juga di Pantu.

Oleh Valentine Ngumbang

See author's posts


VARIAN DELTA MEREBAK

KUCHING: Virus SARS-CoV-2 iaitu varian Delta kini dikesan di 10 bahagian di Sarawak dan sebanyak 178 kes varian Delta baharu dikesan sekaligus merupakan kadar pengesanan varian Delta setinggi 83 peratus.

Pengarah Jabatan Kesihatan Negeri Sarawak, Dato’ Dr Mohamed Sapian Mohamed menerusi satu kenyataan memberitahu data tersebut merupakan laporan yang dikemukakan oleh Institute of Health and Community Medicine (IHCM) Universiti Malaysia Sarawak (UNIMAS), baru-baru ini.

“Kadar pengesanan varian Delta setinggi 99 peratus telah dilaporkan di Bahagian Kuching.

“Kehadiran virus Delta ini yang mempunyai kebolehjangkitan yang tinggi iaitu lima sehingga lapan kali lebih tinggi berbanding dengan varian SARS-CoV lain menjadikannya faktor utama keberjangkitan kes yang tinggi di Sarawak, khususnya di Zon Selatan.

“Varian Delta berpotensi untuk merebak dengan cepat terutama jika individu tidak memakai pelitup muka, tidak mematuhi penjarakan fizikal dan tidak mengamalkan kebersihan diri,” maklumnya.

Tambahnya, lebih kurang 30 peratus daripada kes harian merupakan golongan di bawah umur 18 tahun yang masih belum layak menerima vaksin.

“Daripada jumlah kes baharu yang dikesan pada bulan Ogos 2021, sebanyak 99 peratus kes berada pada tahap klinikal kategori 1 (tiada gejala) dan kategori 2 (mempunyai gejala yang ringan) semasa dikesan positif.

“Walau bagaimanapun, kadar penggunaan katil bagi kes rawatan kritikal di seluruh Sarawak menunjukkan peningkatan pada bulan Ogos 2021 tetapi ia masih pada tahap di mana pihak hospital masih berupaya untuk menguruskannya,” ujarnya.

Dalam pada itu, beliau memberitahu enam (6) buah Pusat Kuarantin dan Rawatan COVID-19 Berisiko Rendah (PKRC) awam dijangka akan beroperasi semula manakala empat (4) buah PKRC awam yang baharu akan memulakan operasi sekiranya kes semakin meningkat.

“Sekiranya kes masih banyak dan meningkat setiap hari, penggunaan sumber tenaga dan perkhidmatan kesihatan mungkin akan lumpuh.

“Ini akan mengakibatkan tindakantindakan intervensi seperti pengasingan pesakit dan pengesanan kontak akan terjejas teruk.

“Apabila bertambahnya bilangan kes harian, maka, kontak rapat yang terdedah dan yang perlu disaring akan turut bertambah. Perkara ini akan membebankan makmal dalam membuat ujian saringan dan seterusnya memanjangkan tempoh masa diperlukan untuk memperolehi keputusan ujian (‘turn-around-time’).

“Seterusnya, keadaan ini akan mengakibatkan tindakan kawalan awal sukar untuk dilaksanakan disebabkan keputusan yang lewat diterima,” tambahnya.

Oleh RYNNA SHA’ERRA

See author's posts


SK Lempa laksana pendekatan PdPR

Sememangnya diakui bahawa masalah capaian rangkaian internet yang lemah telah menyukarkan ibu bapa termasuk pihak sekolah bagi  menjayakan pelaksanaan Pengajaran Dan Pembelajaran Di Rumah (PdPR) dalam kalangan anak-anak.

Ini kerana kelemahan berkenaan menyebabkan mustahil buat murid-murid menyertai PdPR melainkan jika mereka boleh berkunjung ke mana-mana lokasi yang mempunyai capaian rangkaian internet lebih baik jika mahu menyertai sesi itu.

Faktor ini boleh menggugat semangat mereka terutama sekali dari kawasan luar bandar untuk terus menyertai PdPR sehingga memaksa mereka ‘ponteng kelas’ setelah sebulan atau dua bulan menyertai sesi pembelajaran secara maya itu.

Bagaimanapun di sebalik kelemahan itu, terdapat sekolah-sekolah yang tidak mahu mudah berputus asa untuk memastikan murid-murid tidak ketinggalan dalam menimba ilmu sepanjang waktu sukar penularan pandemik Covid-19 ini.

Ia dibuktikan apabila Sekolah Kebangsaan (SK) Lempa, Saratok pimpinan Guru Besarnya, Sejili Eton bertindak menjadikan PdPR secara luar talian sebagai pendekatan lain bagi memastikan murid-murid mereka terus mengikut sesi pembelajaran dari masa ke semasa.

PdPR secara luar talian berkenaan menyaksikan para warga guru SK Lempa menyediakan modul pembelajaran dengan para muridnya mengambil setiap tugasan yang disediakan setiap hari Isnin.

Kesemua 38 murid SK Lempa yang mengikuti PdPR secara luar talian ini diberi tempoh selama seminggu bagi menyiapkan tugasan berkenaan sebelum dikembalikan kepada para guru pada Isnin minggu berikutnya.

“Pihak SK Lempa sedar bahawa kelemahan capaian rangkaian internet boleh menyebabkan para muridnya jauh ketinggalan dalam sesi menimba ilmu berbanding dengan murid-murid yang tinggal di berdekatan kawasan Bandar Saratok.

“Dengan adanya PdPR secara luar talian ini maka murid SK Lempa, Saratok akan dapat terus menyertai sesi pembelajaran dan  berada begitu jauh ketinggalan berbanding murid id di kawasan bandar,” kata Sejili.

Beliau turut memberitahu bahawa ibu bapa murid amat menyambut baik usaha pihak SK Lempa dalam menyediakan bahan pembelajaran untuk anak-anak mereka di rumah-rumah panjang atau kampung.

“Ibu bapa ini kemudiannya mengambil alih peranan sebagai guru di rumah panjang dalam memantau proses pembelajaran anak masing-masing berpandukan kepada bahan yangd disediakan oleh pihak kami,” kata Sejili.

Selain melaksana PdPR, pihak SK Lempa kata beliau juga turut melaksana sesi Pembelajaran dan Pemudahcaraan (PdPc) secara bersemuka yang melibatkan para murid Pra-sekolah mereka.

Katanya PdPc secara bersemuka yang telah bermula semenjak 4 Oktober lepas hanya melibatkan seramai lima orang murid dengan taklimat  pengoperasian pembukaan sekolah telah diadakan dalam kalangan kakitangan sekolah pada 28 September.

“Taklimat itu telah pun dipengerusikan oleh saya sendiri sambil melibatkan kehadiran Penolong Kanan Pentadbiran, Abang Ahmad Abang Tar, Penolong Kanan Kokurikulum, Francis Juing Kadat, para guru guru dan juga kakitangan sokongansekolah.

“Taklimat berkenaan telah pun dilaksana secara alam maya  dengan menggunakan aplikasi Google Meet,” kata Sejili.

Justeru beliau mengucapkan setinggi-tinggi penghargaan kepada seluruh warga pendidik SK Lempa telah memberi komitmen yang amat tinggi dalam menjayakan PdPR demi kebaikan murid-murid mereka.

Oleh VALENTINE NGUMBANG

See author's posts


Jangan usik penyambungan meter elektrik demi keselamatan

BELAGA: Penduduk diingatkan supaya tidak mengusik sebarang penyambungan kepada meter elektrik demi keselamatan dan mengelak sebarang bencana.

Menteri Muda Utiliti (Elektrik Luar Bandar), Datuk Liwan Lagang berkata, untuk tindakan penyambungan tersebut disarankan agar mendapat khidmat atau nasihat daripada pihak Sarawak Energy Berhad (SEB).

“Misalnya tidak mengusik sebarang penyambungan kepada meter dan memasang terlalu banyak pekakas elektrik di dalam bilik sehingga melebihi bebanan, katanya.

Beliau berkata demikian dalam Majlis Penyerahan Hakmilik SARES Fasa 4, Daerah Belaga di Dewan Serbaguna Kampung Melayu Belaga, semalam.

Antara penerima hak milik SARES adalah daripada komuniti Uma Penan, Long Lidem, Uma Penan, Long Abit, Uma Penan, Long Tanyit, Naha Jalei, Kabuho Panjang dan Uma Punan, Punan Sama.

Sementara itu, sekitar 1,000 penduduk dari 173 isi rumah di lima buah Rumah Panjang Belaga, Kapit kini mendapat akses percuma 24-jam elektrik boleh diperbaharui, di bawah Skim Bekalan Elektrik Alternatif Luar Bandar Sarawak (SARES).

“Sistem ini akan bertahan lama dan dapat digunakan sebaik mungkin sekiranya dijaga dengan betul,” katanya.

Beliau juga Ahli Dewan Undangan Negeri (ADUN) Belaga berharap pihak SEB akan memberi latihan pengendalian serta maklumat kepada Jawatankuasa Kemajuan dan Keselamatan Kampung (JKKK) atau Tuai Rumah berhubung perkara terbabit.

Turut hadir, ADUN Murum,Kennedy Chuk Pai Ugon dan Timbalan Presiden Bekalan Elektrik Luar Bandar Sarawak Energy Berhad, Dr Chen Shiun.

Oleh Ellie Edward

See author's posts


Percepat prestasi, pertumbuhan

KUALA LUMPUR: Program Transformasi Syarikat Senaraian Awam (PLC) oleh Bursa Malaysia dijangka dapat memangkin prestasi dan pertumbuhan PLC serta syarikat dalam lingkungan ekosistem masing-masing.

Ia juga dapat menyelaraskannya mereka dengan trend global terkini, permintaan pelabur dan jangkaan pihak berkepentingan, kata Menteri Kewangan Tengku Datuk Seri Zafrul Tengku Abdul Aziz (gambar).

Berteraskan pada lima buku panduan digital, Program Transformasi PLC akan memupuk PLC yang didorong oleh tujuan dan prestasi; membina rasa ketelusan yang lebih tinggi; menanam amalan kelestarian; dan meningkatkan pengurusan pihak berkepentingan dan hubungan pelabur.

Ia juga akan menggalakkan penggunaan digital serta memacu pembangunan bakat yang mantap untuk mengukuhkan pembinaan negara, katanya.

“Akhirnya, program itu akan meningkatkan prestasi korporat PLC Malaysia, sekali gus mewujudkan pasaran yang lebih menarik untuk pelabur domestik dan asing.

“Adalah penting daripada sebelumnya untuk memperkasakan PLC bagi meningkatkan daya saing pasaran mereka, supaya mereka dapat membantu mengembangkan dan mengekalkan minat pelabur dalam pasaran modal luar,” kata Tengku Zafrul ketika berucap merasmikan pelancaran program itu di sini semalam.

Beliau menambah perusahaan kecil dan sederhana (PKS) juga boleh mendapat manfaat daripada buku panduan digital berkenaan.

“Justeru, saya menggalakkan komuniti PKS yang lebih luas untuk memanfaatkan sepenuhnya program dan sumber yang ada,” tambah menteri itu lagi.

Tengku Zafrul seterusnya berkata program itu turut disokong oleh usaha berterusan kerajaan untuk mereformasi dan mengoptimumkan syarikat pelaburan berkaitan kerajaan (GLIC).

“Memandangkan peranan mereka sebagai pemacu unik kepada pertumbuhan Malaysia dengan lebih RM445 bilion dalam aset di bawah pengurusan di Bursa Malaysia hari ini, usaha terus dijalankan untuk mempertajam fokus GLIC kita untuk mencatatkan kejayaan selanjutnya, khusus dalam membantu mereka menceburi sektor pertumbuhan baharu yang bernilai tinggi.

“Lambat-laun, bidang-bidang baharu ini juga akan membuka peluang yang lebih segar kepada PLC dan PKS untuk mengambil bahagian,” kata Tengku Zafrul. – Bernama

See author's posts


Libat urus dengan kementerian untuk percepat pusat kanser di Sarawak

KUCHING: Kerajaan Negeri Sarawak akan terus mengadakan libat urus dnegan Kementerian Kesihatan dari semasa ke semasa bagi mempercepat pembangunan pusat kanser di negeri itu.

Timbalan Premier Sarawak Datuk Seri Dr Sim Kui Hian, yang juga Menteri Kerajaan Tempatan, Perumahan dan Kesihatan Awam Negeri, berkata Perdana Menteri Datuk Seri Anwar Ibrahim telah diberi taklimat mengenai rancangan untuk membina pusat itu semasa mesyuarat Majlis Tindakan Pelaksanaan Perjanjian Malaysia 1963 (MA63) di sini baru-baru ini.

“Premier kami (Tan Sri Abang Johari Tun Openg) telah memaklumkan Perdana Menteri mengenai keperluan mendesak untuk membina pusat kanser itu, justeru secara prinsipnya, isu itu telah dimaklumkan dan untuk butiran lanjut, kami akan membuat susulan dengan jawatankuasa teknikal dan di peringkat kementerian selepas cuti Tahun Baharu China,” katanya kepada pemberita pada majlis rumah terbuka di sini hari ini.

Majlis itu turut dihadiri oleh Abang Johari, Timbalan Menteri di Jabatan Premier Sarawak Datuk Sharifah Hasidah Sayeed Aman Ghazali serta Menteri Telekomunikasi dan Utiliti Sarawak Datuk Julaihi Narawi.

Dr Sim berkata pusat kanser itu turut disenaraikan sebagai antara agenda bagi membolehkan Sarawak bergerak lebih jauh dalam mengambil alih autonomi pentadbiran berkaitan kesihatan.

Baru-baru ini, Abang Johari berkata kerajaan negeri bersedia membina pusat kanser itu menjelang akhir tahun ini jika Kerajaan Persekutuan bersetuju dengan cadangan tersebut dan sanggup membiayai pembinaannya yang menelan kos kira-kira RM800 juta.

Beliau berkata sebagai balasan, Kerajaan Persekutuan akan menyediakan doktor dan peralatan kepada Sarawak. – Bernama.

See author's posts


Manfaat peluang perniagaan

Dengan landskap ekonomi global semasa yang mencabar dengan gangguan dalam rantaian bekalan dan isu geopolitik, kami berpendapat kita boleh mengukuhkan kerjasama Malaysia-Perancis untuk manfaat bersama melalui Sukan Olimpik dan Paralimpik di Paris.• Razida Hanim Abdul Razak

KUALA LUMPUR: Perbadanan Pembangunan Perdagangan Luar Malaysia (MATRADE) menggalakkan syarikat Malaysia yang sedia untuk eksport memanfaatkan peluang perniagaan yang wujud daripada Sukan Olimpik dan Paralimpik Paris 2024.

Dalam Sukan Olimpik di Tokyo sebelum ini, Malaysia terlibat dalam memudahkan penyediaan oleh rangkaian makanan Jepun untuk makanan halal, kata Pengarah Seksyen Eropah dan Amerika MATRADE Razida Hanim Abdul Razak dalam kenyataan semalam.

“Dengan landskap ekonomi global semasa yang mencabar dengan gangguan dalam rantaian bekalan dan isu geopolitik, kami berpendapat kita boleh mengukuhkan kerjasama Malaysia-Perancis untuk manfaat bersama melalui Sukan Olimpik dan Paralimpik di Paris,” katanya.

Bidang peluang di Perancis pada masa ini dilihat dalam sektor seperti teknologi maklumat dan komunikasi; makanan dan minuman; perundingan dalam pembinaan dan perkhidmatan profesional, keselamatan, pengangkutan serta pengurusan acara dan transformasi halal.

MATRADE berharap ini dapat dicontohi dan malah lebih baik dengan menawarkan sokongan dalam sektor lain.

Lembaga Penyampaian Sukan Olimpik, struktur tadbir urus utama yang ditubuhkan oleh kerajaan Perancis, bertanggungjawab untuk menganjurkan acara sukan terbesar di dunia ini, yang dijadualkan dari 26 Julai hingga 11 Ogos 2024.

Ia bertanggungjawab untuk menyediakan lokasi sukan dan infrastruktur. Ia turut bertanggungjawab untuk memastikan transformasi ini berterusan selepas Paris 2024, memberi petunjuk bahawa peluang berterusan walaupun selepas acara sukan itu berakhir, menurut MATRADE.

Secara keseluruhannya, nilai tender yang ditawarkan daripada penganjuran Sukan Olimpik dan Paralimpik 2024 berjumlah €5 bilion (RM24 bilion).

Setakat ini, 25 peratus daripada kontrak itu bernilai €164.4 juta (RM789.12 juta) telah diberikan kepada syarikat termasuk perusahaan kecil dan sederhana daripada pelbagai segmen ekonomi.

Pesuruhjaya Perdagangan MATRADE di Frankfurt Zuhaila Sedek berkata penting bagi syarikat Malaysia untuk mematuhi peraturan sektor yang dikenakan oleh Kesatuan Eropah (EU).

Beliau berkata walaupun kerja-kerja di Perkampungan Olimpik telah bermula, masih terdapat peluang untuk syarikat Malaysia melalui tender yang disediakan untuk semua.

“Kami akan mencadangkan kepada pengeksport Malaysia untuk bekerjasama dengan rakan kongsi tempatan di Perancis berikutan halangan dari segi bahasa dan untuk sokongan operasi.

“Diharapkan, dengan mempunyai lebih banyak syarikat Malaysia di Perancis, akan terdapat lebih banyak syarikat tempatan yang sedia untuk EU, yang bermakna mereka juga sedia untuk seluruh dunia,” katanya.

Sukan Olimpik dan Paralimpik Paris 2024 dijangka menjana manfaat ekonomi bernilai €10.7 bilion (RM51.36 bilion) dan mewujudkan lebih 250,000 pekerjaan di rantau Ile-de-France.

MATRADE berkata acara terkemuka dunia itu menjangkakan 9.7 juta penonton dan 4 bilion penonton di seluruh dunia, menawarkan peluang yang besar untuk menjenamakan Malaysia di peringkat global.

Syarikat Malaysia yang ingin mengetahui lebih lanjut boleh menghubungi MATRADE Paris melalui e-mel di paris@matrade.gov.my atau frankfurt@matrade.gov.my.

– Bernama

See author's posts


Cerita dan Pesanan Terakhirku Sebelum Subuh

Oleh JAWA ANAK MANGGAU

MEMANG benar orang kata, apabila ajal hampir tiba kita akan ingin lebih dekat dengan Tuhan. Satu ketika dahulu aku sangat jauh dari Tuhan walaupun aku beragama Kristian. Aku percayakan Tuhan tapi agama yang aku anuti ibarat kulit saja sebab tiada isinya di dalam jiwaku. Aku tidak mengikut perintah dan ajaran agamaku. Aku sangat jarang sekali memijakkan kaki ke rumah ibadat. Kini semuanya sudah terlambat, bak kata orang manikam sudah menjadi sekam. Tidak lama lagi ajal akan menemui aku, cuma menghitung detiknya saja.

“Apa permintaan terakhir kamu?” Tanya pegawai penjara.

“Tuan aku ingin membuat pengakuan. Aku minta seorang paderi untuk menemani aku selama beberapa detik. Aku ingin meluahkan segala yang terbuku dalam jiwaku. Aku minta izinkan dia merakamkan segala percakapanku. Aku mahu rakaman itu akan disampaikan kepada keluargaku dan orang yang aku sayang. Biar dia ajari aku bagaimana menghadapi maut. Biar hatiku tenang. Aku memohon untuk memakai pakaian yang serba putih. Aku juga minta dihidangkan makanan yang sederhana saja untuk mengisi perutku buat kali yang terakhir.” Begitu permintaan terakhirku.

Malam itu datang seorang paderi menemui aku. Aku tidak tahu jam berapa ketika itu. Jeriji besi menjadi perantaraan kami. Kami hanya ditemani meja, kerusi dan cahaya lampu yang malap memancar ke arah kami saja. Keadaan amat tenang dan sunyi tetapi hati aku sangat pilu.

“Aku Paderi Tom. Nama saudara siapa?” Tanya paderi itu memperkenalkan diri sambil menghidupkan telefonnya dalam mod rakaman.

“Namaku Baki, aku keturunan Iban. Sudah tiga tahun aku menghuni penjara ini. Malam ini adalah malam yang terakhir aku bernafas dalam dunia. Tidak lama lagi ajal aku akan tiba. Tolong aku dekati Tuhan biar hatiku tenang. Biarlah aku ceritakan apa yang sebenarnya berlaku dalam hayatku yang sudah. Biar paderi ceritakan kebenaran ini nanti. Biar semua orang tahu kerana bangkai seekor gajah tidak bisa ditutupi dengan nyiru. Aku tidak mahu kematianku ibarat mati enau tinggal di rimba. Semoga satu hari nanti aku tidak dipandang hina untuk selama-lamanya. Berdoalah untukku kepada Tuhan di atas sana, minta supaya semua dosa-dosaku diampunkan-Nya.” Kata nada sayuku kepada paderi.

“Baiklah saudara Baki, aku akan berdoa untuk kamu sebelum hukuman kamu dijalankan. Ceritakan kepada aku apa yang sudah berlaku,” kata Paderi Tom.

“Aku adalah anak sulung daripada tiga beradik. Dua orang adikku adalah laki-laki. Ketika itu umurku baru 25 tahun. Bapaku bernama Ragai dan emakku bernama Gedik. Aku belajar setakat tingkatan 5 saja. Aku sudah bertunang dengan gadis pilihanku. Aku seorang yang rajin bekerja, pendiam dan sangat menghormati serta taat kepada kedua orang tuaku,” kataku kepada Paderi Tom sambil merenung ke arahnya.

Aku menyambung ceritaku lagi sambil membetulkan cara aku duduk di atas kerusi.

“Kami sekeluarga tinggal di sebuah rumah yang didirikan di atas sebidang tanah peninggalan arwah datuk aku. Sudah lebih 80 tahun keluarga aku mewarisi rumah dan tanah itu. Ia berkeluasan 5 hektar. Di situ keluarga aku menanam kelapa sawit, getah dan pokok buah-buahan sebagai sumber rezeki kami.” ceritaku kepada Paderi Tom.

Tiba-tiba datang seorang warden penjara membawa makanan yang aku minta. Aku juga diberi sepasang baju lengan panjang dan sepasang seluar panjang. Semuanya serba  putih. Perbualan kami terhenti seketika. Aku menjemput Paderi Tom untuk makan bersama tapi dia menolak. Ketika makan aku pun menyambung cerita lagi.

“Kami sekeluarga hidup sederhana dan bahagia. Aku sangat sayangkan keluargaku. Dalam menjalani kehidupan kami sentiasa bersatu. Walaupun kadangkala ada berlaku sedikit perselisihan faham. Tapi itu perkara biasa dalam kehidupan kami. Bak kata pepatah, air yang dicincang takkan putus. Begitulah hubungan aku dan ahli keluargaku.” Aku terdiam seketika sambil meneguk air minuman.

Walaupun perut aku lapar tapi aku tidak berselera untuk makan. Makanan yang dihidangkan sangat enak. Sudah lama aku tidak merasa makanan seperti itu. Sekali sekala air mata aku mengalir keluar sambil aku kesat dengan lengan bajuku.

“Pada bulan Mac 2017, seorang wakil dari sebuah syarikat peladangan menemui bapaku. Dia menyatakan bahawa tanah warisan yang telah kami diami sekian lama sudah menjadi milik mereka. Kami sekeluarga terkejut mendengar berita itu. Bapaku tidak berpuas hati dan mendapatkan kepastian dari Jabatan Tanah dan Ukur. Pegawai di jabatan itu memberitahu bahawa tanah di sekitar itu akan dimajukan untuk tanaman kelapa sawit, termasuklah tanah warisan kami itu.” Aku terdiam lagi.

Air mata aku mengalir keluar lagi. Terbayang-bayang wajah emak dan adik-adikku. Aku merindui mereka semua. Hatiku terasa pilu bila teringatkan arwah bapaku. Dia meninggal dunia beberapa bulan yang lalu akibat terlalu tertekan mengenangkan nasib aku. Berita sedih itu telah disampaikan oleh adikku ketika melawat aku bulan lepas. Dahulu aku adalah harapan bapaku untuk membimbing adik-adikku. Mereka masih lagi anak dalam tanggungan ketika ini. Kini mereka terpaksa berdikari sendiri untuk meneruskan kehidupan.

“Kami diberikan notis selama sebulan untuk berpindah. Bapaku sering kali turun naik Jabatan Tanah dan Ukur serta Pejabat Daerah memohon pembatalan pengambilan tanah itu. Tetapi usahanya gagal tidak menunjukkan perkembangan yang positif. Sebaliknya kami dipaksa untuk berpindah secepat mungkin. Pihak syarikat itu ada memberi pampasan tetapi ia tidak setimpal dengan nilai tanah kami. Ia hanya berupa sagu hati saja.” Aku terdiam lagi sambil menutup mukaku dengan kedua belah tapak tangan.

“Kenapa dunia ini selalu berlaku tidak adil terhadap manusia seperti kami? Kami orang susah dan tidak mempunyai kuasa untuk menghalang semua itu. Sudah berpuluh tahun kami mewarisi tanah pusaka itu. Cuba bayangkan betapa sukarnya nenek moyang kami meneroka dan membuka tanah itu dahulu. Mereka berharap itulah harta tempat anak cucu mereka meneruskan kehidupan di masa hadapan.” Aku meluahkan kekesalanku.

“Orang yang mempunyai wang senang saja mempengaruhi pihak yang berkuasa. Manusia yang berkuasa berperwatakan tamak seperti binatang buas. Sikap inilah menyebabkan rakyat yang miskin akan terus ditindas. Mereka mementingkan diri sendiri saja. Mencari kekayaan tanpa memikirkan kesan terhadap orang lain. Kalau mereka di tempat kami barulah mereka merasa apa yang kami alami. Segelintir orang kaya mengambil tanah orang lain ibarat memilih baju. Tunjuk saja di atas peta di mana tanah yang mereka inginkan. Dengan kuasa wang, tidak sampai satu minit semua itu menjadi hak mereka. Begitu senang mereka mencuri hak orang lain.” Terkeluar rasa geram dari hati kecilku.

Lama aku membisu. Kepiluan terus menyelubungi hati aku seperti awan hitam  menutupi langit yang putih. Hatiku ketika ini diibaratkan ditiarap tiada keluar, ditelentang tiada masuk. Sukar digambarkan perasaanku menghadapi detik-detik akhir yang paling sulit ini. Aku tidak dapat menahan perasaan piluku lalu menangis. Paderi itu memegang tanganku.

“Tenang saudara. Sila sambung cerita kamu. Aku berjanji akan menceritakan kebenaran yang kamu ceritakan kepadaku.” Kata Paderi Tom sambil cuba menenangkan perasaanku.

“Permintaan kami tidak banyak. Hanya sebidang tanah luasnya sekangkang kera. Kami minta di situ didirikan sebuah rumah tempat kami tinggal. Kami juga memohon nilai pampasan ditambah sedikit lagi. Tapi permintaan kami tidak diendahkan. Cuba bayangkan keuntungan yang bakal mereka perolehi kelak jika dibandingkan dengan apa yang kami minta. Jadi macam mana kami mahu meneruskan kelangsungan hidup?” Kataku seperti meminta penjelasan dari Paderi Tom.

Aku menyambung keluhan hati aku lagi.

“Kalau kami dihalau di mana tempat kami berteduh? Membina rumah memerlukan masa bertahun-tahun. Kami orang susah tiada duit yang banyak untuk menampung semua itu. Selama ini tanah dan tanaman itu saja tempat kami bergantung.” Kata aku dengan nada yang marah bercampur pilu.

Aku terdiam lagi. Hatiku bagaikan digores dengan sembilu tajam. Jiwa aku sebak memikirkan nasibku, emak dan adik-adikku. Kemungkinan sekarang mereka menumpang di rumah saudara sebelah emak. Sudah pasti mereka sedang bersedih meratapi pemergian bapa dan aku nanti.

“Satu hari kami didatangi oleh lima orang suruhan syarikat itu. Mereka berbadan tegap dan bertatu. Mereka bersenjatakan parang dan membawa pemukul bola besbol. Mereka memaksa kami untuk mengosongkan rumah dengan segera. Mereka membuat kacau dan provokasi. Banyak harta benda kami dirosakkan. Bapa aku cuba menghalang dan merayu tapi tidak berdaya. Aku tidak boleh berbuat apa-apa kerana bapa sudah pesan supaya tidak masuk campur. Sebelum mereka beredar, mereka mengugut kami. Mereka akan datang semula sekiranya kami belum berpindah dari tanah pusaka itu.” Ceritaku kepada Paderi Tom.

Aku membisu seketika. Mataku dipejamkan. Kepalaku ditundukan ke bawah. Dengan perlahan-lahan aku menggeleng-gelengkan kepala. Air mataku terus mengalir di pipi dan menitik membasahi meja.

“Pukul berapa sekarang Paderi Tom?” Tanyaku

“Hampir pukul 12.00 tengah malam saudara.” Jawab Paderi Tom.

“Terasa pendek malam ini, paderi.” Balasku.

Walaupun sudah lewat malam tapi mataku tidak mengantuk. Aku sudah tidak ada hati mahu tidur. Sesudah saat ini nanti jasad aku akan tidur untuk selama-lamanya. Jasad itu akan membusuk dan hancur dimakan tanah. Tapi aku percaya rohku akan bangkit. Di akhirat roh itu akan diadili terlebih dulu sama ada menetap syurga atau pergi ke neraka. Aku berdoa dan berharap roh aku akan duduk di syurga, di sebelah Tuhan dan para malaikat. Ketika ini aku ingin menikmati masa di dunia ini buat kali yang terakhir meskipun di dalam bilik pasungan.

“Kuatkan imanmu saudara Baki. Sekarang ini aku mahu saudara menempatkan Tuhan di dalam hati kamu. Kosongkan mindamu. Terimalah kehadiran-Nya supaya kamu pergi dengan tenang subuh nanti. Jangan takut kalau kamu berpegang dan percaya pada Tuhan dengan sepenuh hatimu. Dia pasti akan bersamamu. Berdoalah sebelum hukuman dijatuhkan terhadap kamu nanti. Tuhan sentiasa mengampunkan orang yang bersalah. Apa lagi kalau kamu menyerahkan seluruh jiwa dan raga kamu kepada-Nya.” Kata Paderi Tom.

Aku menganggukkan kepala tanda faham. Aku menyambung cerita aku lagi.

“Seminggu selepas itu mereka datang lagi ke rumah kami. Mereka bertindak lebih keras lagi. Mereka terus merosakkan harta benda kami. Dua buah motosikal kami dibakar. Salah seorang daripada mereka cuba membakar rumah kami tetapi sempat dihalang oleh bapaku. Dalam kejadian itu bapaku telah dipukul dan ditendang dengan teruk sekali. Beberapa kali bapaku jatuh dan dia merayu kepada mereka meminta belas kasihan. Tapi rayuan itu tidak dipedulikan sehingga dia menjadi tidak bermaya lagi.” Aku terdiam seketika menahan sebak.

“Melihat keadaan itu aku telah hilang sabar. Jiwaku mulai tidak terkawal lagi. Aku sudah tidak ingat lagi pesanan bapaku untuk tidak campur tangan. Bentuk fizikal mereka yang besar dan sasa sudah kelihatan kecil di mataku. Aku seperti sudah dirasuk oleh syaitan. Aku sudah tidak sanggup melihat bapaku diperlakukan sedemikian. Aku melihat sekelilingku dan ternampak sebatang kayu Belian sebesar lengan kira-kira sedepa panjangnya. Aku ambil kayu itu dan berlari ke arah mereka. Di situ aku menghayunkan kayu itu sekuat hatiku sambil badanku berpusing-pusing,” percakapanku terhenti di situ.

Aku seolah-olah tidak sanggup untuk menyambung ayat seterusnya.

“Tanpa aku sedari kayu itu telah mengenai kepala salah seorang daripada mereka. Kepalanya berdarah dan jasadnya rebah di situ. Ketika itu juga saudara-saudara kami dari rumah panjang yang berdekatan datang untuk membantu. Keadaan menjadi kelam kabut. Empat daripada lima orang samseng itu telah melarikan diri. Seorang tersungkur dan tidak bermaya lagi. Dia telah mati akibat terkena pukulan dari kayu aku itu.” Kataku kepada Paderi Tom dengan penuh rasa kesal.

Aku menutup mukaku dengan kedua-dua belah tangan sambil menunduk ke bawah. Air mataku mengalir lagi bila mengenangkan peristiwa itu. Peristiwa yang tidak dijangka berlaku di dalam kehidupan aku. Tanpa disedari aku menangis tersedu-sedu seperti budak kecil. Paderi Tom memegang tanganku dia cuba menenangkan keadaan.

“Kes itu telah dibawa ke mahkamah. Aku telah didakwa di bawah Seksyen 302 Kanun Keseksaan kerana menyebabkan kematian. Jika disabitkan kesalahan boleh dihukum gantung sampai mati. Aku telah dibicarakan. Kami sekeluarga tidak mampu mengupah peguam. Aku disuruh membela diri dan aku didapati bersalah. Keluarga aku sudah merayu tapi rayuan telah ditolak. Tiada seorang pun yang tampil cuba membantu keluargaku untuk menolong membebaskan aku.” Luahan dari hatiku dengan nada yang kesal.

Paderi Tom menganggukkan kepalanya. Aku lihat beberapa titik air matanya mengalir keluar. Lama aku terdiam dan akhirnya aku bersuara semula.

“Paderi tolong sampaikan salam terakhirku kepada ibu yang aku sayang. Minta dia halalkan makan dan minumku selama ini. Mohon dia ampunkan segala kesalahanku sepanjang hayatku bersamanya. Beritahu pesanku agar dia redha dengan pemergian aku dan jangan terlalu bersedih. Beritahu dia juga supaya jaga kesihatan, makan dan minumnya. Aku amat menyayangimu ibu. Kamulah ibu yang terbaik dalam dunia ini. Kepada adik-adikku, jagalah diri masing-masing dengan baik. Jaga ibu dengan baik. Jadilah manusia yang berguna satu hari kelak. Aku sayang kepada kamu semua. Aku memohon kepada mereka supaya jangan bersedih di atas pemergian aku ini.”

Aku merenung muka Paderi Tom seketika. Air mataku terus mengalir tanpa henti.

“Kepada Lulong, tunangku yang aku sayangi, aku sangat mencintai kamu. Tiada kata-kata yang terindah untuk menggambarkan perasaan cintaku kepadamu sayang. Maafkan aku kerana melakukan kesalahan yang tak disengajakan. Percayalah aku memang tak berniat langsung melakukan kesalahan ini. Sesudah ketiadaan aku di dunia ini carilah pengganti yang jauh lebih baik dari aku. Jangan bersedih sayangku. Usiamu masih muda dan hidup mesti diteruskan. Hapuskan kenangan cinta antara kita berdua. Aku tahu kamu kuat. Mungkin ini sudah ditakdirkan oleh Tuhan. Selamat tinggal ratu hatiku.”

Kami sama-sama membisu. Seorang warden penjara datang dan memberitahu kepada aku bahawa paderi ada masa 15 minit lagi untuk menemani aku.

“Jam berapa sekarang paderi?” Tanyaku.

“Pukul 3.30 pagi saudara.”Jawab Paderi Tom.

“Pukul 5 subuh nanti hukuman akan dijalankan. Paderi sekarang masanya untuk kamu berdoa untukku.” Sambil aku menghulurkan tangan meminta Paderi Tom memegangnya.

Selepas berdoa untuk aku Paderi Tom pun beredar. Aku dibiarkan bersendirian di dalam bilik kerana itu yang aku minta. Aku menukar pakaianku dengan pakaian yang serba putih yang telah disediakan. Aku mengenangkan saat yang indah dalam hidupku dulu. Apabila teringat masa-masa yang melucukan aku tersenyum sendiri. Aku terkenangkan masa kecilku dan masa remaja. Terbayang saat indah bersama keluargaku. Saat kami bergurau senda dan ketawa bersama. Aku teringat saat aku bertemu dengan kekasihku. Saat indah kami ketika bercinta. Semua itu takkan aku lupakan. Kalau boleh aku ingin kekal menyimpan semua kenangan itu walaupun aku sudah mati.

Tiba-tiba datang tiga orang warden penjara. Kedatangan mereka membuat lamunan aku terhenti.

“Banduan no. 2338 tolong ikut kami. Tolong hulurkan tangan kamu keluar dari lubang pintu. Kami akan menggari tangan dan kaki kamu. Masa untuk kamu dijatuhi hukuman sudah tiba.”Kata salah seorang daripada mereka dengan nada yang tegas.

Aku diam. Aku mengikut saja arahan mereka. Pintu jeriji besi itu dibuka dan aku melangkah keluar. Dua orang Warden Penjara memegang lenganku di sebelah kanan dan kiri. Kaki aku melangkah lemah. Dalam hati aku terus berdoa kepada Tuhan. Aku kuatkan semangat untuk menghadapi maut. Mata aku terpejam. Aku pengsan.

See author's posts